
Dedicată lui Mary Celia Collis 
1925 — 2020 


Dragă Cetia Bourne, (alias Pip Fitz- mobi) 


Am plăcerea de a te invita să iti cina cu mine, pentru a-mi 
sărbători cea de-a 74-a aniversare. intreaga familie va fi 
prezentă în weekend şi mă astept să fii si tu aici! Va fi o 
noapte memorabilă! 

Unde: ta conacul Remy de pe Joy, insula mea privată. de 
pe coasta de vest a Scotiei. Aminteste-ti că barca părăseşte 
peninsula doar o dată pe zi, ta ora 12.00 fix, iar clăteria 
durează două ere! Var, de fapt, doar acasă 
la Comor.) 


Când: în acest weeked (Sâwmbăla Viitoare, la 
19.30) 


Ca stimă, 
Reginald Remy 
(dar, de fapt, este de la wie, Cowo) 


Te rog să deschizi această invitație pentru 
informații suplimentare! 


Personajul tău 
Pentru acest joc cu temă polițistă, o vei interpreta 
pe: 


Celia Bourne 

Eşti nepoata în vârstă de 29 de ani a lui Reginald 
Remy, patriarhul familiei Remy și deținătorul 
imperiului format din Hotelurile și Cazinourile 
Remy din Londra. Eşti orfană; părinţii ți-au murit 
când erai mică şi nu ai fost niciodată cu adevărat 
binevenită în familia Remy, în ciuda faptului că 
membrii ei sunt singurele tale rude în viaţă. Le 
porţi ranchiună atât din acest motiv, cât și pentru 
că extrem de bogatul Reginald Remy nu s-a oferit 
niciodată să te ajute financiar. În prezent, lucrezi 
la Londra, ca guvernantă, la o familie înstărită. 


Sugestii pentru costum 

Pregăteşte-te să te întorci în timp, în 1924, și 
să te arunci în nebunia anilor '20! O rochie de 
seară cu talie joasă ar trebui să aibă efectul dorit. 
Accesorizeaz-o cu o bentiţă și cu un boa' din 


pene! 


* Făşte lungă de blană sau de pene, purtată in jurul gătului 
de femei. | se mai spune şi șal sau fular (n. tr). 


Alte personaje 


. Robert „Bobby” Remy 
-= fiul cel mare al lui Reginald Remy - 
va fi interpretat de: Axt Lowe 


„ Ralph Remy 
= fiu cel mic al lui Reginald Remy - 
va fi interpretat de: Zach Chev 


„ Lizzie Remy 
- soţia lui Ralph Remy - 
va fi interpretată de: Laures Gibso 


Humphrey Todd 
- majordomul de la conacul Remy - 
va fi interpretat de: wine, Covor Pemolas 


Dora Key 
- bucătăreasa de la conacul Remy - 
va fi interpretată de: Cara vhat 


Pregătește-te pentru o noapte de 
neuitat, plină de crime și mister! 


Capitolul 1 


O pată roşie, întinsă de-a lungul degetului mare, 
îi contura adânciturile şi spiralele pielii. Pip a 
studiat-o de parcă ar fi fost un labirint. Putea fi 
sânge, dacă mijea ochii. Nu era, dar, dacă voia, 
nimic nu o împiedica să-şi înşele vederea. Era Ruby 
Woo, rujul roşu cu care mama ei insistase să-şi dea 
pentru a-şi „completa lookul emblematic al anilor 
1920”. Din moment ce uita constant că se rujase, îşi 
tot atingea din greşeală gura şi, iată, o altă pată 
acolo, pe degetul mic. Pete de sânge peste tot, ieşind 
în evidenţă pe pielea ei deschisă la culoare. 

Au oprit în faţa casei familiei Reynolds. Pip 
avusese mereu impresia că arată ca o faţă, ferestrele 
privind-o acuzator de sus. 

— Am ajuns, buclucaşo! a anunţat-o inutil tata, 
aflat pe locul şoferului. 

S-a întors spre ea, cu un zâmbet larg pe chip, care 
îi încreţea pielea neagră şi atrăgea atenţia asupra 
bărbii cu şuviţe cenuşii pe care o „testa pentru 
vară”, spre disperarea mamei lui Pip. 

— Distracţie plăcută! Sunt convins că va fi o 
noapte de-a dreptul mortală! 

Pip a oftat adânc. De cât timp plănuise să spună 
asta? Zach, aflat lângă ea, pe banchetă, a râs 
politicos. Era vecinul ei; familia Chen locuia la 
patru uşi mai încolo de familia Amobi, aşa că îi 
vedeai mereu unul în maşina celuilalt, colegi de 
banchetă sau de drum când trebuiau să ajungă în 
acelaşi loc sau plecau împreună. Pip avea propriul 
automobil de când împlinise 17 ani, dar era la 
service în weekendul acesta. Aproape ca şi cum 
tatăl ei plănuise totul, astfel încât să fie nevoiți să 
sufere din cauza glumelor lui îngrozitoare inspirate 
de lumea crimelor. 

— Mai ai şi alte replici? l-a întrebat Pip. 

Şi-a înfăşurat şalul cu pene negre în jurul 
braţelor, făcându-le să pară şi mai albe, apoi a 


deschis portiera şi s-a oprit scurt ca să-şi dea ochii 
peste cap. 

— Oh, dacă privirile ar putea ucide! a spus tatăl 
ei un pic prea teatral. 

Întotdeauna mai era o glumă! 

— Bine, pa, tată! a zis ea, coborând din maşină, 
iar Zach i-a urmat exemplul şi i-a mulţumit 
domnului Amobi pentru că îl adusese şi pe el. 

— Distracţie plăcută! a strigat tatăl ei. Amândoi 
arătaţi criminal! 

Şi încă una! Deşi replicile o enervaseră puţin, Pip 
nu s-a putut abţine să nu râdă la ultima. 

— Oh, Pip, să nu uit! a adăugat tatăl ei pe un ton 
mai serios. Tatăl Carei o să te aducă acasă. Dacă 
ajungi înainte ca mama ta şi cu mine să ne 
întoarcem de la cinema, îi dai tu drumul câinelui ca 
să facă pipi? 

— Da, da! a răspuns Pip. 

Apoi i-a făcut semn cu mâna tatălui ei să plece şi 
s-a îndreptat spre uşa din faţă alături de Zach, care 
arăta puţin ridicol: purta un blazer roşu cu dungi 
bleumarin, pantaloni de un alb strălucitor, un papion 
negru şi o pălărie de paie cu boruri înguste ce îi 
acoperea părul brunet, drept. Şi un mic ecuson pe 
care scria Ralph Remy. 

— Eşti gata, Ralph? l-a întrebat ea, apăsând o 
dată pe sonerie. 

Şi apoi încă o dată. Era nerăbdătoare să se 
termine mai repede totul. Într-adevăr, nu-şi mai 
văzuse toți prietenii adunaţi laolaltă de câteva 
săptămâni şi poate că jocul se putea dovedi 
distractiv, dar avea treburi mai presante de rezolvat 
acasă. Până la urmă, distracţia era doar o pierdere 
de timp. Însă putea să se prefacă destul de bine, iar 
prefăcătoria se deosebea de minciună. 

— După tine, Celia Bourne! i-a spus Zach, 
zâmbind. 

Pip şi-a dat seama că e entuziasmat. Poate că 
trebuia să fie puţin mai convingătoare şi să afişeze 
un zâmbet larg, forţat. 


Connor a fost cel care le-a deschis uşa, doar că nu 
prea mai semăna cu Connor Reynolds. Îşi pusese un 
fel de ceară colorantă în părul de regulă blond- 
închis, care acum era cenuşiu şi lins pe spate, iar în 
jurul ochilor îi apăruseră câteva linii maro şi uşor 
şerpuite, făcute cu vopsea de faţă, o încercare 
nereuşită de a-şi desena riduri. Purta un sacou negru 
— probabil împrumutat de la tatăl lui — şi o vestă 
albă, cu un papion asortat şi cu un şervet împăturit 
peste braţ. 

— Bună seara! 

Connor a făcut o plecăciune până la pământ, 
câteva şuviţe cenuşii desprinzându-se şi fluturând 
odată cu mişcările lui. 

— Bine aţi revenit la conacul Remy! Eu sunt 
majordomul, Humphrey Todd, a spus el, punând 
accent pe „hump”". 

Imediat s-a auzit un țipăt când Lauren a apărut pe 
hol, în spatele lui Connor, îmbrăcată într-o rochie 
roşie cu paiete şi franjuri care abia îi atingeau 
genunchii. O pălărie în formă de clopot îi ascundea 
în mare parte părul roşcat, iar în jurul gâtului purta 
un şirag, de perle ce se lovea constant de ecusonul 
cu Lizzie Remy. 

— E soţul meu? a întrebat Lauren, la rândul ei 
entuziasmată, sărind înainte şi târându-l pe bietul 
Zach în casă, după ea. 

— Văd că toată lumea este deja mult prea 
entuziasmată, a spus Pip, urmându-l pe Connor 
până în capătul holului. 

— Ah, păi, ce bine că ai sosit tu să ne strici 
cheful! a tachinat-o el. 

Zâmbetul lui Pip a devenit şi mai larg când s-a 
prefăcut şi mai tare. 

— Părinţii tăi sunt acasă? l-a întrebat ea. 

— Nu, sunt plecaţi în weekend. Şi Jamie e plecat 
prin oraş. Avem întreaga casă la dispoziţie. 

Jamie, fratele lui Connor, era cu şase ani mai 
mare decât ei, dar locuia acasă de când renunţase la 
facultate. Pip şi-a amintit de atmosfera de atunci, de 


tensiunea aproape insuportabil de apăsătoare din 
locuinţa familiei Reynolds şi cum învăţaseră cu toţii 
să trateze subiectul ca pe o potenţială bombă cu 
ceas. Acum acesta se număra printre temele care nu 
erau aduse niciodată în discuţie. 

Au ajuns în bucătăria unde Lauren îl târâse pe 
Zach şi îi dădea ceva de băut. Cara şi Ant erau şi ei 
acolo, cu pahare de vin roşu identice. O 
îmbunătăţire faţă de cine ştie ce amestec dubios 
preparau ei de obicei din sticlele şterpelite din 
dulapurile cu băuturi lăsate nesupravegheate. 

— Salutare, madam Pip! a spus Cara, cea mai 
bună prietenă a lui Pip, cu un accent cockney 
groaznic, furişându-se spre ea ca să se joace cu şalul 
de pene şi să i-l arunce cu neîndemânare pe spatele 
rochiei țipătoare, de un verde-smarald. 

Lui Pip îi era dor de salopetele ei. 

— Cât de elegant! 

— E de la Poundland”, a răspuns Pip, studiind 
costumul Carei. 

Aceasta purta o rochie neagră demodată, cu un 
şort lung şi alb de bucătar, iar o bandană gri îi 
acoperea părul blond-închis. Şi ea optase pentru un 
look cu riduri desenate cu vopsea de față, însă 
rezultatul final era puţin mai subtil şi mai de efect 
decât în cazul lui Connor. 

— Câţi ani ar trebui să aibă personajul tău? a 
întrebat-o Pip. 

— Oh, e antică! i-a răspuns Cara. 56. 

— Arăţi de 86. 

Ant a pufnit, iar Pip s-a întors în cele din urmă 
spre el. Posibil să fi fost cel mai excentric dintre ei, 
îmbrăcat într-un costum cu dungi mult prea larg 
pentru silueta lui firavă, cu o cravată albă, lucioasă, 
un melon“ negru şi o uriaşă mustață falsă, lipită de 
buza superioară, pe post de accesorii. 

— Să bem pentru libertate şi vacanţa de vară! a 
zis Ant, ridicându-şi pentru o clipă paharul de vin 
înainte să ia o înghițitură. 


Mustaţa a căzut în lichid, picături roşii agăţându- 
se de ea după ce a scos-o din pahar. 

Această libertate anume fiind faptul că toți 
terminaseră cu examenele de nivel AS:*; era 
sfârşitul lunii iulie şi prima dată, după multă vreme, 
când petreceau timpul împreună — toţi şase —, deşi 
locuiau în acelaşi oraş şi mergeau la aceeaşi şcoală. 

— Fi bine, da, a spus Pip, însă vacanţa de vară 
încă nu a început propriu-zis, pentru că mai avem o 
lună de şcoală! În plus, trebuie să ne trimitem în 
curând propunerile CPE. 

Într-adevăr, poate că nu i-ar fi stricat câteva lecţii 
despre cum să se prefacă puţin mai bine. Nu se 
putea abţine: când plecase de acasă, simţise un 
junghi de vinovăţie în piept, aducându-și aminte că 
ar fi trebuit să înceapă să lucreze la proiect în acest 
weekend, deşi abia ieri îşi susținuse ultimul 
examen. Pauzele de lucru nu-i picau prea bine lui 
Pip Fitz-Amobi, iar libertatea nu se simţea prea... 
eliberatoare. 

— O, Doamne, îți iei vreodată o noapte liberă? a 
întrebat-o Lauren, cu ochii şi degetele mari pe 
telefon. 

— Îţi putem da nişte teme, dacă asta te va face să 
te simţi mai bine, a intervenit Ant. 

— Probabil că oricum ţi-ai ales deja tema pentru 
CPE, a spus Cara, uitând complet de accentul 
cockney. 

— Nu încă, a recunoscut Pip. 

Și fix asta era problema. 

— La naiba! a exclamat Ant, prefăcându-se 
îngrozit. Te simţi bine? Vrei să sunăm la salvare? 

Pip şi-a fluturat degetul mijlociu la el şi l-a folosit 
pentru a-i ataca mustaţa falsă şi ciufulită, dându-i un 
bobârnac. 

— Nimeni nu se atinge de mustață! a strigat Ant, 
dându-se înapoi. E sacră! Şi mi-e teamă că va 
smulge adevărata mustață de dedesubt. 

— De parcă ţi-ar putea creşte o mustață 
adevărată! a pufnit Lauren, cu ochii încă lipiți de 

ecranul telefonului. 

Ea şi Ant trăiseră anul trecut o poveste de 
dragoste foarte scurtă şi sortită de la bun început 
eşecului, care însumase aproximativ patru săruturi 
date la beţie. Acum erau norocoşi dacă o puteau 
dezlipi de Tom, actualul ei iubit, cu care fără 
îndoială făcea schimb de mesaje chiar în acest 
moment. 

— Bun, doamnelor şi domnilor! 

Connor şi-a dres glasul, luând o altă sticlă de vin 
şi o Coca-Cola pentru Pip. 

— Dacă binevoiţi să mă urmaţi cu toţii în camera 
de zi. 

— Chiar şi eu, „wila bucătăreasă”? a întrebat 
Cara. 

— Chiar şi tu, a răspuns Connor, zâmbind. 

I-a condus de-a lungul holului spre camera de zi, 
aflată în partea din spate a casei. Încă era acolo, 
acea crestătură din tocul uşii, o amintire de când 
aveau doisprezece ani, iar Connor se dăduse 
înăuntru cu skateboardul. Pip îi spusese atunci să nu 
o facă, dar o asculta vreodată cineva? 

De îndată ce Connor a deschis uşa, sunetele 
înăbuşite dinăuntru, asemănătoare cu nişte țipete 
ascuţite, s-au unit într-o melodie de jazz care venea 
de la boxa Alexa amplasată într-un colţ al camerei. 
O faţă de masă albă, cu linii încrucişate de la 
împăturirile repetate, fusese întinsă dintr-un capăt în 
celălalt al mesei extinse, iar în mijlocul ei pâlpâiau 
trei lumânări înalte şi subţiri puse în sfeşnice, cu 
lateralele însemnate de picături de ceară roşie. 

Dispunerea locurilor fusese deja stabilită, iar 
cineva se ocupase de restul detaliilor, punând 
farfurii, pahare de vin, cuțite şi furculiţe. Şi mici 
etichete cu nume pe fiecare farfurie. Ochii lui Pip au 
căutat cartonaşul cu Celia Bourne. Stătea între Dora 
Key — Cara — şi Humphrey Todd — Connor, chiar în 
faţa lui Ant. 

— Ce avem la cină? s-a interesat Zach. 

Băiatul s-a aşezat pe scaunul lui, de cealaltă parte 
a mesei, apoi şi-a trecut degetele peste farfuria 

goală, ca şi cum ar fi mângâiat-o. 

— O, da! a intervenit Cara brusc. Ce-am gătit io 
— bucătăreasa — pentru cină, dragă majordomule? 

Connor a rânjit. 

— Cred că în seara asta probabil ai gătit 
Domino's Pizza, după ce ţi-ai dat seama că efortul 
depus în a pregăti cina pentru atâția oameni, pe 
lângă găzduirea unei petreceri cu temă polițistă, a 
fost un pic cam mare. 

— Ah, pizza livrată acasă, specialitatea mea! a 
exclamat Cara, rearanjându-şi rochia cu falduri 
ample ca să poată lua loc. 

Pip s-a aşezat, iar ochii i-au fugit spre broşurica 
din dreapta farfuriei sale, pe care erau imprimate 
titlul, Jocurile Kill Joy — Crima de la conacul Remy, 
şi numele ei, Celia Bourne. 

— Să nu vă atingeţi încă de broşuri! i-a avertizat 
Connor, iar Pip şi-a retras iute mâna, cu licărul de 
curiozitate înfrânt temporar de un refuz categoric. 

Connor stătea în faţa ferestrelor largi. Deşi încă 
nu se lăsase întunericul, lumina de afară avea o 
strălucire stranie, roz-cenuşie, nori grei amenințând 
să revendice în curând cerul. Vântul începuse să se 
înteţească, convingând copacii din capătul grădinii 
să danseze, un vuiet uşor de distins când acordurile 
muzicii jazz se stingeau preţ de câteva secunde. 

— Bun, să luăm lucrurile pe rând! a anunţat el, 
întinzând o cutie de plastic. Predaţi-vă telefoanele! 

— Stai, ce?! 

Lauren părea dezgustată de idee. 

— Exact, a zis Connor, scuturând cutia la Zach, 
care a renunţat la al lui, fără nicio ezitare. Suntem în 
1924 — nu aveam telefoane pe atunci. Şi vreau să ne 
concentrăm cu toţii asupra jocului. 

Ant l-a pus pe al său înăuntru. 

— Da, a comentat şi el, pentru că ai petrece tot 
timpul trimiţându-i mesaje iubitului tău. 

— Nu-i adevărat! a protestat Lauren, predându-şi 
îmbufnată telefonul. 

Ceilalţi nu au mai spus nimic; toţi se gândiseră la 
acelaşi lucru. Şi, în tăcerea aceea, Pip a fost 

convinsă că a auzit un zgomot la etaj. Ca nişte paşi 
târşâiţi. Dar, nu, era imposibil! Connor spusese că 
erau singuri acasă. Probabil că îşi imaginase totul. 
Sau poate că era doar vântul, care bătea tot mai tare. 

Pip a luat telefonul ei, apoi pe cel al Carei, şi le-a 
pus în partea de sus a cutiei de plastic. 

— Vă mulţumesc! a spus Connor cu o plecăciune 
demnă de un majordom. 

A dus apoi recipientul spre bufetul din fundul 
camerei de zi şi a făcut un adevărat spectacol din 
plasarea cutiei înăuntrul unui dulap, încuindu-l 
ceremonios cu o cheie mică. Apoi a luat-o şi a pus-o 
deasupra caloriferului. Pip a prins-o pe Lauren 
ochind-o gânditoare. 

— Bine! De acum încolo toată lumea trebuie să 
rămână în pielea personajului! a continuat Connor, 
adresându-i-se direct lui Ant, care se străduia să-şi 
suprime chicotele. 

— Da, sunt eu, Bobby, a spus Ant şi apoi, 
trecându-şi braţul peste umărul lui Zach, a adăugat: 
Iar el e frățiorul meu. 

Pip i-a studiat cu atenţie. Aşadar, ei erau Ralph şi 
Bobby Remy, verii Celiei Bourne. Uf, nişte băieți 
răsfăţaţi! 

— Prea bine, domnule! a răspuns Connor. Dar nu 
este ciudat că ne-am adunat cu toţii aici să luăm 
masa pentru a sărbători cea de-a 74-a aniversare a 
lui Reginald Remy, iar el nu a venit la cină? 

Connor a făcut o pauză şi i-a privit pe toţi cu 
subînţeles. 

— Da, ăăă, foarte ciudat! a intrat în joc Cara. 

— Nu-i stă deloc în fire unchiului meu, a adăugat 
Pip. 

Zach a încuviinţat din cap. 

— Tata nu întârzie niciodată. 

Connor a zâmbit, mulţumit de sine. 

— Păi, probabil se află undeva, în conac; ar 
trebui să mergem să-l căutăm! 

Toţi ochii erau aţintiţi asupra lui. 

— Am spus că ar trebui să mergem să-l căutăm! a 
repetat Connor. 

— Oh, adică realmente să mergem să-l căutăm? a 
întrebat Lauren. 

— Da, trebuie să fie pe-aici, pe undeva. Hai să ne 
despărțim şi să-l găsim! 

Pip a sărit în picioare şi a ieşit din camera de zi 
împreună cu ceilalți. Ei bine, era evident că 
Reginald Remy tocmai fusese ucis; până la urmă, 
era un joc cu temă polițistă. Dar ce căutau mai 
exact? O poză cu mortul sau ceva asemănător? 

Când au trecut pe lângă dulapul de pe hol, au 
zărit o bucată de hârtie lipită pe acesta, pe care erau 
scrise cuvintele: Sală de biliard. 

Zach a deschis uşile dulapului şi s-a uitat 
cercetător înăuntru. 

— Nu este în sala de biliard, a spus el. Şi dacă tot 
am deschis subiectul, nici masa de biliard nu-i aici. 

Prinşi într-o dispută aprinsă, Cara şi Ant au 
alergat spre uşa livingului, care fusese numit 
Bibliotecă, fiecare dornic să ajungă primul. Pe Pip 
picioarele au condus-o cu hotărâre în altă parte, spre 
scări, cu Zach pe urmele ei. Dacă ea chiar auzise 
ceva, zgomotul trebuie să fi venit de deasupra 
camerei de zi. Dar cine îl provocase? Erau singuri 
acasă. 

Au urcat la etaj, dar s-au despărțit în capătul 
scărilor, Zach îndreptându-se  şovăitor spre 
dormitorul lui Connor, iar Pip, în direcția opusă, 
spre încăperea aflată exact deasupra camerei de zi. 
Ştia că acolo e biroul tatălui lui Connor, dar un bilet 
a informat-o că în seara asta era Biroul lui Reginald 
Remy. 

Uşa a scârțâit când a deschis-o. Întunericul 
înstăpânea totul, jaluzelele împiedicând lumina tot 
mai împuţinată a înserării să se strecoare înăuntru. 
Ochii i s-au acomodat treptat cu umbrele pe 
jumătate formate care umpleau camera. Nu mai 
fusese niciodată în birou. A simțit un fior neliniştitor 
şerpuindu-i în sus, pe gât; avea măcar voie să intre 
aici? 

Pip putea distinge forma mătăhăloasă a biroului 
lipit de peretele îndepărtat şi ceea ce trebuia să fie 

un scaun de birou cu rotile. Dar ceva nu era în 
regulă. Scaunul era îndreptat în direcţia greşită, spre 
ea. Şi o umbră îi perturba conturul clar. Pe scaunul 
acela se afla ceva. Sau cineva. 

Cu inima bătându-i năvalnic în piept, Pip şi-a 
trecut degetele de-a lungul peretelui în căutarea 
întrerupătorului. L-a găsit şi l-a apăsat, ţinându-şi 
respiraţia. 

Lumina galbenă a inundat biroul, împingând 
umbrele deoparte. Pip avusese dreptate; cineva 
stătea prăbuşit pe acel scaun. Apoi inima i-a picat în 
gol şi, pentru o clipă, curajul a părăsit-o, pentru că 
nu vedea nimic altceva în afară de sânge. 

Atât de mult sânge! 

Capitolul 2 


Era Jamie, fratele mai mare al lui Connor. 

Nu se mişca. 

Avea ochii închişi, iar capul lăsat într-un unghi 
ciudat pe umăr. Şi toată partea din faţă a cămăşii lui, 
cândva albe, era îmbibată cu sânge şi strălucea 
ameninţător şi rece în lumina artificială. 

Mintea i s-a blocat, s-a golit şi s-a umplut la loc 
cu tot acel sânge. 

— J-Ja... a început Pip, dar numele refuza să fie 
rostit cu voce tare, lovindu-se violent de dinţii ei 
încleştaţi în timp ce îl privea pe Jamie. 

Stai... poate se mişca! Părea că tremura, că 
pieptul i se zguduia. 

Pip a făcut un pas înainte. Ochii nu-i jucau feste; 
băiatul chiar tremura, era sigură de asta. Tremura 
sau tresălta, sau... 

„„„râdea. El râdea, încercând să se stăpânească, 
iar ochii i s-au deschis şi au fulgerat în sus, spre ea. 

— Jamie! a izbucnit Pip, supărată. 

Pe el şi, deşi nu voia să recunoască, pe ea însăşi; 
bineînţeles că totul pur şi simplu făcea parte din joc. 
Ar fi trebuit să-şi dea seama imediat. 

— Îmi pare rău, Pip! a chicotit Jamie. Arată bine, 
nu-i aşa? Par mort de-a binelea. 

— Mda, mort de-a binelea, a spus ea, inspirând 
adânc pentru a scăpa de senzaţia de apăsare din 
piept. 

Și acum, că stătea mai aproape, sângele fals era 
un pic prea roşu, la fel ca petele de ruj de pe mâinile 
ei. 

— Atunci presupun că tu eşti Reginald Remy, a 
zis Pip. 

— Scuze, nu-ți pot răspunde! Sunt prea mort, i-a 
replicat Jamie, rearanjându-şi halatul mov deschis 
pe care îl purta peste cămaşă. La naiba, vin toți! 

Şi-a lăsat capul pe spate şi şi-a închis ochii exact 
când Pip i-a auzit pe ceilalți urcând cu paşi apăsați 
scările. 

— Celia, unde eşti? a strigat Cara cu accentul ei 
cockney. 

— Aici! a ţipat Pip. 

Zach a fost primul care a ajuns la ea din celălalt 
capăt al palicrului. A zâmbit când a aruncat o privire 
în birou şi l-a văzut pe Jamie. 

— Pentru o clipă, am crezut că e real, a spus el. 

Lauren a icnit în timp ce toți ceilalți se 
îngrămădeau în spatele ei. 

— Asta-i dezgustător! a exclamat ea. Şi ai spus că 
suntem singuri acasă, Connor. 

— Măi să fie! a strigat Connor. Se pare că 
Reginald Remy a fost ucis! 

— Da, ne-am prins de asta! Mersi, Connor! a 
spus Cara. 

— Pentru voi sunt Humphrey, a replicat el pe un 
ton tăios. 

A urmat un moment de tăcere în timp ce se uitau 
cu toții la Connor, aşteptând următoarea parte a 
jocului. Şi apoi cadavrul şi-a dres glasul. 

— Ce-i? a întrebat Connor, întorcându-se spre 
fratele lui. 

— E rândul tău, Con, a spus cadavrul, mişcându- 
se cât mai puţin posibil. 

— Ah, aşa e! Toată lumea se întoarce chiar acum 
în camera de zi! a anunţat Connor. Voi suna imediat 
la Scotland Yard... Oh, şi voi comanda şi pizza! 


Şi-au ocupat din nou locurile atribuite la masă, 
Pip rezistând cu greu impulsului de a trage cu 
ochiul în propria broşură. Au trecut câteva minute 
înainte ca Jamie să intre agale în cameră. Doar că 
nu mai era victima Reginald Remy. Înlocuise 
cămaşa însângerată cu una neagră şi curată, iar pe 
cap avea o caschetă de poliţist din plastic. Chiar şi 
pentru doi fraţi, el şi Connor semănau foarte mult, 
ambii pistruiaţi şi blonzi, însă Connor era slăbănog 
şi avea trăsături mai proeminente, iar părul lui 
Jamie părea mai degrabă şaten decât blond. Jamie 
se oferise să găzduiască jocul cu temă polițistă, 
astfel încât Connor să poată participa şi el. 

— Salutare, salutare, salutare! a spus Jamie din 
capul mesei, cercetându-i pe toţi, cu degetele 
încleştate în jurul unei broşuri mai groase despre 
Jocurile Kill Joy. Sunt inspectorul Howard Whey şi 
am fost trimis de către Scotland Yard, Serviciul de 
Poliţie Metropolitană. Înţeleg că a avut loc o crimă. 

— Sal Singh e vinovat! a strigat Ant deodată, 
aruncând o privire în jur în aşteptarea unor hohote 
de râs. 

Toţi cei de la masă au amuţit. 

Într-adevăr, în oraşul lor, Little Kilton, fusese 
comisă o crimă — una adevărată — cu mai bine de 
cinci ani în urmă. Andie Bell, care avusese aceeaşi 
vârstă ca Pip acum, fusese ucisă de iubitul ei, Sal 
Singh, care îşi luase viaţa câteva zile mai târziu. 
Poliția îl tratase drept un caz clar de crimă- 
sinucidere. În plus, toate locurile din Little Kilton 
păreau să evoce întâmplările de atunci: şcoala lor, la 
care merseseră atât Andie, cât şi Sal, pădurea de 
lângă casa lui Pip, unde fusese găsit Sal, zona 
publică a oraşului, unde o placă comemorativă în 
memoria lui Andie fusese fixată pe o bancă. Până şi 
simplul fapt că îi vedeau pe membrii familiilor Bell 
şi Singh, care încă locuiau aici, le reaminteau de 
crimă. 

Era aproape ca şi cum oraşul însuşi ar fi fost 
definit de uciderea lui Andie Bell, ambele nume 
rostite de obicei împreună şi, aparent, imposibil de 
separat. Uneori, Pip uita cât de anormal era să aibă 
un lucru atât de cumplit prezent în vieţile lor, unii 
chiar mai mult decât alţii. Naomi, sora mai mare a 
Carei, fusese prietenă bună cu Sal. Aşa îl cunoscuse 
Pip, iar el se purtase mereu incredibil de frumos cu 
ea. Nu voia să creadă că Sal o ucisese pe Andie. 
Dar, potrivit poliției, fusese un caz clar de la bun 
început. El o făcuse. Deci trebuie să fi fost vinovat. 

Pip şi-a ridicat privirea spre Jamie şi a văzut 
şocul fulgerându-i ochii. El şi Andie fuseseră în 
acelaşi an şcolar, urmaseră aceleaşi cursuri. 

— la mai taci, Ant! l-a certat Cara, ieşind 
complet din pielea personajului Dora Key. 

— Da! a zis Jamie, revenindu-şi în fire. Tipic 
pentru Bobby Remy, mereu dornic să-i întrerupă pe 
ceilalți şi să atragă atenția asupra lui. După cum 
spuneam, a adăugat el, trecând repede peste 
momentul stânjenitor, a avut loc o crimă. Reginald 
Remy a murit şi, pentru că sunteţi singurii oameni 
de pe izolata insulă privată Joy, iar barca vine o 
singură dată pe zi, unul dintre voi trebuie să fie 
criminalul! 

S-au uitat pe furiş unii la alţii, iar Pip a observat 
că prietena ei, Cara, evita să-l privească în ochi pe 
Ant. 

— Dar împreună putem rezolva misterul şi să-l 
aducem pe criminal în faţa justiţiei, a continuat 
Jamie, citind o replică din broşura lui. Uite, a spus 
el, ridicând o pungă de la Tesco, o să vă dau 
fiecăruia câte un carneţel şi un pix, astfel încât să 
puteţi ține o evidenţă a indiciilor şi a teoriilor! 

Jamie i-a cerut lui Connor să le împartă, care — 
intrând în rolul majordomului Humphrey Todd — a 
acceptat numaidecât sarcina, ascultător. 

Pip nu a pierdut timpul şi şi-a trecut imediat 
numele pe prima pagină a carneţelului, începând să 
ia notițe. Nu că i-ar fi păsat — era doar un joc —, dar 
o durea sufletul să vadă un carneţel cu foi albe, 
complet nefolosit. 

— Pentru început, ce-ar fi să ne prezentăm pe 
rând? a propus Jamie. Sunt sigur că vă cunoaşteţi 
destul de bine, dar aş dori să ştiu puţin mai multe 
despre suspecţii noştri. Hai să începem cu tine, 
Bobby! a continuat el, dând din cap spre Ant. 

— Da, bine! 

Ant s-a ridicat în picioare. 

— Bună tuturor, numele meu este Robert 
„Bobby” Remy. Am 39 de ani şi sunt fiul cel mare 
al lui Reginald Remy. Şi preferatul, a adăugat el, 
aruncând o privire provocatoare spre Zach. Am 
lucrat pentru Hotelurile şi Cazinourile Remy şi 
trebuia să moştenesc compania de la tatăl meu, dar, 
acum câţiva ani, mi-am dat seama că munca grea 
nu-i de mine, iar de atunci am luat-o mai uşor şi m- 

am bucurat de viaţa în Londra. Slavă Domnului că 
tata încă îmi mai dă bani de buzunar! Adică, îmi 
dădea. Of, bietul meu tată, cine ar fi putut face asta? 
a adăugat el, ducându-şi mâna la piept într-un mod 
teatral. 

— Bine, următorul! a spus Jamie, indicându-l pe 
Zach. 

— Salutare tuturor! a zis el şi s-a ridicat la rândul 
său în picioare, dând din cap spre toţi cei aflați la 
masă, în mod clar stânjenit. Eu sunt Ralph Remy, 
fiul mai mic al lui Reginald, în vârstă de 36 de ani. 
Lucrez pentru Hotelurile şi Cazinourile Remy, iar în 
ultimii ani tata m-a pregătit să preiau compania. Se 
pensionase de ceva vreme, dar tot lua majoritatea 
deciziilor executive. Am lucrat bine în echipă. 
Ăăă... Oh! a exclamat Ant şi a arătat pe Lauren, 
care stătea la două locuri distanţă. Ea este Lizzie, 
minunata mea soţie! Suntem căsătoriți de patru ani 
şi suntem foarte fericiţi împreună. 

Zicând acestea, Zach s-a dus s-o mângâie cu 
stângăcie pe Lauren pe umăr, apoi s-a aşezat la loc. 

— E rândul meu? 

Lauren a urmat după Zach, ridicându-se de la 
masă. 

— Eu sunt Lizzie Remy, născută Tasker, şi am 32 
de ani. Sunt nora lui Reginald, căsătorită cu Ralph. 
Da, suntem foarte fericiţi împreună, dragule, a spus 
ea, zâmbindu-i lui Zach. Şi eu lucrez pentru 
compania familiei şi sunt managerul cazinoului 
emblematic din Londra. Unii dintre voi s-ar putea să 
creadă că nu fac parte din familie, dar mi-am 
câştigat locul aici, şi asta-i tot ce am de spus. 

— Bine! a spus Pip, aranjându-şi şalul cu pene 
când şi-a împins scaunul înapoi. 

Se simţea puţin ridicol, dar se afla aici, aşa că 
putea măcar să încerce să se distreze. Şi poate că 
avea să uite de propunerea de proiect care o aştepta 
acasă. La naiba, acum se gândise din nou la asta! 

— Eu sunt Celia Bourne şi am 29 de ani. 
Reginald Remy a fost unchiul meu. Părinții mei au 
murit în mod tragic când eram mică, aşa că membrii 

familiei Remy sunt singurele rude pe care le am. 
Deşi probabil că au nevoie să li se reamintească 
asta, a adăugat ea, aruncând o privire tăioasă spre 
cealaltă parte a mesei, unde stăteau Ant şi Zach. Ce 
frumos că lucraţi cu toții pentru compania familiei! 
Mie nu mi s-a oferit niciodată o astfel de şansă. În 
prezent, lucrez ca guvernantă la Londra, predând 
copiilor dintr-o familie foarte primitoare. 

— Ooh, flerul meu de detectiv simte ceva 
tensiune aici! a intervenit Jamie, bătând uşor cu 
degetele în cascheta de polițist. Şi personalul casei? 
a zis el şi s-a întors spre Cara şi Connor. 

— Da, eu sunt Humphrey Todd, a început 
Connor, ridicându-se de pe scaun. Un tânăr de 62 de 
ani. Am lucrat ca majordom aici, la conacul Remy, 
în ultimii douăzeci de ani. Nu a fost întotdeauna 
uşor să trăieşti într-un loc atât de izolat, dar domnul 
Remy m-a plătit tot timpul corect. Şi i-am purtat 
mereu cel mai mare respect stăpânului meu. 
Văzându-ne în fiecare zi, cred că am ajuns să fim 
buni prieteni. 

Ant a pufnit. 

— Nimeni nu se împrieteneşte cu personalul, a 
comentat el. 

— Bobby — Zach s-a întors spre el, şocat —, nu fi 
crud! 

— Prea bine, domnule! a spus Connor, făcând o 
plecăciune plină de penitenţă în direcția lui Ant 
înainte de a se aşeza la loc. 

— Ultima, dar nu cea din urmă, a zis Cara despre 
ea însăşi, accentul cockney făcând o spectaculoasă 
revenire când s-a ridicat. Sunt Dora Key. Am doar 
56 de ani, deşi i-am auzit pe unii dintre voi bârfind 
că arăt de 86. 

Şi-a plecat subtil ochii, privind-o cu subînţeles pe 
Pip. 

— Sunt bucătăreasa gospodăriei. De fapt, am 
sosit de curând la conacul Remy; am fost angajată 
acum vreo şase luni. Se pare că personalul era mai 
numeros pe vremuri, dar, după moartea stăpânei, 
conaşul a început să renunţe la servitori. Totuşi, 


21 


bănuiesc că şi-a dat seama că nu poate supravieţui 
fără o bucătăreasă. Eu şi bătrânul Hump, aici de 
faţă, ne asigurăm că totul merge ca pe roate, chiar 
dacă este o muncă grea. 

— Excelent! a exclamat Jamie. Acum, că am 
trecut de partea cu prezentările, permiteţi-mi să vă 
împărtăşesc toate detaliile cazului adunate până în 
prezent, în urma inspecției inițiale! a adăugat şi a 
început să citească iar cu voce tare: Toţi oaspeţii au 
sosit ieri, vineri, cu aceeaşi barcă de pe peninsulă, 
pentru a rămâne în weekend. În această seară, de 
ziua lui, Reginald Remy, în vârstă de 74 de ani, a 
fost ucis în biroul lui după ce a fost înjunghiat în 
inimă. Se pare că a murit pe loc. Din moment ce pe 
cadavru nu există răni care să ateste că ar fi încercat 
să se apere, e clar că Reginald îl cunoştea pe 
ucigașul său şi avea încredere în acesta, deci 
criminalul a avut posibilitatea să se apropie de 
victimă fără să stârnească suspiciuni. 

Pip lua notițe la foc automat, trecând deja pe a 
doua pagină a carneţelului. 

— Următorul lucru de pe lista noastră este să 
stabilim ora decesului şi alibiurile voastre, aşadar, 
vă rog să vă uitaţi cu toţii pe prima pagină a 
broşurilor care v-au fost oferite. Nu trageţi cu ochiul 
mai departe! 

Pip a luat-o pe a ei şi a deschis-o larg pe farfurie. 
A citit repede prima pagină, apoi din nou, uitându- 
se pe furiş în stânga şi-n dreapta, la Connor şi Cara, 
ca să verifice dacă stăteau cu ochii pe ea, şi şi-a 
golit faţa de orice emoție, astfel încât să păzească 
secretele Celiei. 

ALIBIUL TĂU 


Când o să fii întrebată unde te aflai în momentul 
crimei, o să susții că erai în pat şi trăgeai un pui 
de somn. Alergiile ți s-au înrăutățit și te-ai gândit 
că este mai bine să încerci să te odihnești puțin 
înainte de marea cină aniversară. 


În această rundă: 

* Ascultă cu atenție alibiurile celorlalți invitați. 

- Când Lizzie Remy îşi va prezenta alibiul, 
trebuie să-i convingi pe ceilalți că ascunde 
ceva. Spune-i că este foarte ciudat că susține 
că făcea baie la acea oră, din moment ce ţevile 
produc de obicei foarte mult zgomot chiar 
lângă camera ta, când cineva de la etaj golește 
cada, și nu ai auzit sunetul respectiv în seara 
asta. 


Pagina 1 

Capitolul 3 


— În acest moment, prioritatea noastră, a reluat 
Jamie, aşezându-se mai confortabil pe scaunul din 
capul mesei, este să stabilim când a fost văzut 
Reginald ultima oară în viaţă şi de către cine. 

— Oh, cred că de mine! Adică de mine, Ralph, a 
zis Zach, care a dat din cap spre broşura lui şi apoi 
şi-a ridicat repede privirea, trecându-şi degetele 
peste paragraful relevant. Lizzie, Celia şi cu mine — 
s-a uitat pe rând, scurt, la Lauren şi Pip — luam 
ceaiul în bibliotecă, împreună cu tatăl meu. 
Bucătăreasa — a dat din nou din cap, de data asta 
spre Cara — ne-a adus nişte brioşe englezeşti şi 
prăjituri, în caz că voiam o gustare. Femeile au 
plecat primele şi, când am terminat, l-am condus pe 
tatăl meu până la scara principală. Mi-a spus că se 
duce în biroul lui să pună în ordine câteva lucruri 
înainte de masa aniversară. Asta s-a întâmplat pe la 
17.15. 

— L-a mai văzut cineva pe Reginald Remy după 
acea oră? i-a întrebat Jamie pe toţi, bătând darabana 
pe cascheta de poliţist. 

Au urmat câteva murmure de „nu”, clătinări din 
cap şi priviri schimbate pe furiş. 

— În regulă, aşadar, pe la 17.15, a anunţat Jamie, 
iar Pip a trecut ora în carneţel. Şi apoi Pip, scuze — 
Jamie şi-a mijit ochii spre ecusonul ei —, Celia a 
găsit cadavrul în jurul orei 18.30. Mă refer la timpul 
din joc, nu la cel real, a adăugat el, observând 
încruntătura lui Pip. Minunat, am stabilit intervalul 
în care a fost comisă crima, mai exact între 17.15 şi 
18.30! Deci... s-a oprit puţin, fixându-i pe rând cu 
privirea, unde v-aţi aflat cu toţii în acele şaptezeci şi 
cinci de minute cruciale? 

Connor, sau, mai bine spus, majordomul 
Humphrey Todd, a răspuns primul: 

— Păi, eu am fost aici, aranjând camera de zi 
pentru masa aniversară. Stăpânului i-a plăcut 

întotdeauna ca argintăria să fie lustruită pentru 
ocazii speciale. 

— Ai vreo dovadă? l-a întrebat Ant cu toată 
infatuarea specifică lui Bobby Remy. 

— Dovada mea este chiar masa la care staţi, 
conaşule, i-a răspuns Connor, părând ofensat. Când 
altfel credeţi că aş fi avut timp să amenajez această 
cameră? 

— ŞI tu unde ai fost, Bobby? l-a întrebat Zach pe 
fratele lui din joc. Nu ai luat ceaiul cu noi în 
bibliotecă, aşa cum stabiliserăm. De fapt, ai lipsit 
toată după-amiaza! 

— Bine, bine, pârâciosule! a răspuns Ant. Dacă 
trebuie să ştii, m-am dus la o plimbare pentru puţină 
reculegere sufletească. Pe lângă stânci. Sunt sigur, 
Ralph — a susţinut privirea frăţească a lui Zach —, că 
înţelegi de ce. 

— Dar şi eu am hoinărit pe domeniul conacului! 
a ripostat Zach. După ce mi-am luat rămas-bun de la 
tata, am făcut o plimbare scurtă prin partea de sud a 
insulei, ca să ard caloriile cu care m-am pricopsit de 
la brioşe şi să-mi crească apetitul pentru cină. 

— Oh, chiar aşa? a intervenit Cara, în rolul 
bucătăresei Dora Key, punându-și coatele pe masă. 
Ce interesant! Întâmplarea face că şi eu am trecut pe 
acolo şi nu te-am văzut, Ralph. Nu sunt foarte 
sigură unde anume mă aflam în acel interval, 
inspectore — s-a uitat rapid la Jamie —, deoarece 
ceasul din bucătărie nu mai funcționează de ceva 
vreme. Dar sunt destul de sigură că atunci m-am dus 
la grădina de legume din partea de sud a insulei. Şi 
nu-mi amintesc să fi văzut pe altcineva. 

— Înseamnă că drumurile nu ni s-au încrucişat, i- 
a spus Zach peste masă. 

— Evident! a zis Cara. Dar tu, Pip — la naiba! — 
Celia? Şi tu te plimbai pe domeniile conacului? 

Pip şi-a dres glasul. 

— Nu, era bine dacă aş fi putut să o fac! De fapt, 
alergiile mi s-au înrăutățit de când am ajuns pe 
insulă şi am vrut să fiu în formă pentru seara asta. 

Aşa că, după ceaiul luat în bibliotecă, m-am dus la 
culcare ca să mă odihnesc înainte de cină. 

— Unde? a întrebat-o Ant. 

— În dormitorul meu, desigur, a răspuns Pip în 
grabă, surprinzându-se pe sine însăşi. 

Oare simţea nevoia să intre în defensivă? Celia 
nici măcar nu era o persoană reală — de ce o apăra? I 
se acorda prea multă atenţie, pe care trebuia să o 
îndrepte asupra altcuiva. 

— Eşti foarte tăcută, Lizzie; tu unde ai fost? 

— Oh! a exclamat Lauren, zâmbind dulce. Păi, la 
ceai am reuşit cumva să mă murdăresc toată de 
dulceaţă, aşa că m-am hotărât să fac o baie pentru a 
mă dichisi înainte de cină. Deci acolo am fost, în 
cada din camera mea. Ai auzit de îmbăiere, dragă 
Celia? 

— Timp de o oră şi cincisprezece minute? a 
contracarat Pip. 

— Îmi place să lenevesc în cadă. 

— Hmm, asta-i foarte ciudat! 

Pip s-a încruntat, ca şi cum ar fi fost nedumerită. 

— Ţevile de la etaj trec chiar pe lângă camera 
mea şi aud întotdeauna când cineva goleşte cada; se 
face aşa un tărăboi! a spus ea, apoi s-a oprit teatral 
şi s-a uitat la ceilalţi. În seara asta, ţevile n-au scos 
niciun sunet. 

Cara a scos un suspin dramatic, oferind o 
reprezentaţie cu adevărat notabilă. 

— Parcă ai spus că dormeai, a intervenit Lauren, 
care părea tulburată. Cum ai fi putut auzi ceva? 

Pip nu a avut niciun răspuns pregătit. 

— Hmm, cât de multe lucruri interesante am 
aflat! a spus Jamie, scărpinându-şi bărbia. Deci, se 
pare că fiecare dintre voi a fost singur la momentul 
crimei. Ceea ce înseamnă, de fapt, că niciunul dintre 
voi, nici măcar unul, nu are un alibi. 

Cara a eliberat încă un suspin adânc, dar s-a lăsat 
prea mult dusă de val şi a început să tuşească. Pip a 
bătut-o uşor pe spate. 

— Prin urmare, a continuat Jamie, voi toţi... Staţi 
puţin! Connor, ai comandat pizza, nu? 

— Da, da! l-a asigurat Connor. 

— Bun, doar verificam! a spus el, apoi a 
redevenit extrem de seriosul inspector Howard 
Whey. Aşadar, fiecare dintre voi a avut mijloacele şi 
posibilitățile necesare de a comite crima. Mă întreb 
cine anume a avut şi un motiv. 

Pentru o clipă, privirea 1 s-a oprit asupra lui Pip, 
care s-a fâţâit stânjenită pe scaun, simțindu-se luată 
în vizor. Nu ştia prea multe despre Celia în acest 
stadiu al jocului; era posibil ca ea să fi fost, de fapt, 
ucigașul. 

— Dar mai există un ultim lucru pe care l-am 
găsit în timpul percheziționării inițiale a biroului. 
Arma crimei! 

Jamie şi-a pus încheieturile degetelor pe masă şi 
s-a sprijinit pe ele. 

— A fost lăsată lângă cadavru şi nu am descoperit 
amprente, aşa că ucigașul nostru fie le-a şters după 
comiterea crimei, fie a purtat mănuşi. Arma folosită 
a fost un cuţit — unul dintre cuţitele de bucătărie. 

Toată lumea s-a întors să se uite la Cara. 

— Poftim?! a răbufnit ea, încrucişându-şi braţele. 
Oh, înţeleg, daţi vina pe biata bucătăreasă, nu-i aşa? 
Oricare dintre voi ar fi putut să vină în bucătărie şi 
să ia unul dintre cuțite. 

— Nu, dacă ai fi fost acolo, a spus Zach încet, 
plecând ochii. 

Conflictele nu erau tocmai genul lui, nici măcar 
atunci când interpreta un rol. 

— N-am fost în bucătărie! a protestat ea. V-am 
spus, m-am dus în grădina de legume. Ştiţi ceva? 
Veniţi cu mine! 

Cara s-a ridicat de la masă. 

— Am spus să veniți cu mine! Pot să vă dovedesc 
că spun adevărul, a adăugat ea şi a ieşit valvârtej din 
camera de zi. 

— Bănuiesc că ar trebui să mergem după ea! a zis 
Jamie, făcându-le semn celorlalți să o ia înainte. 

Probabil era o altă parte din joc, cu instrucţiuni 
scrise în broşura Carei. Scaunul lui Pip a scârţâit la 
contactul cu podeaua când a sărit în picioare şi a 


27 


fugit din cameră, cu carnețelul şi pixul în mână, 
urmând-o pe Cara în bucătărie. 

— Aha! a spus AnT când a intrat, arătând spre 
suportul cilindric de cuțite al familiei Reynolds, 
fiecare mâner având altă culoare. Chiar şi mai multe 
cuțite! Câte crime mai plănuieşti să comiţi, Dora? 

— Păi, alea sunt mult prea moderne pentru 1924, 
a intervenit Pip. 

— Dacă aţi înceta cu toţii să trăncăniţi, a spus 
Cara, pe undeva, pe aici, este un bilet pe care mi l-a 
lăsat unul dintre oaspeţi. Asta-i dovada mea! 
Ajutaţi-mă să-l găsesc! 

— Adică acesta? a întrebat-o Connor, scoțând un 
plic dintre două farfurii puse în scurgătorul de vase. 

În partea de sus erau imprimate un cuvânt şi un 
număr: Indiciul #1. 

— Da, acela! a confirmat Cara, iar un zâmbet mic 
i-a jucat pe buze. Citeşte-l cu voce tare pentru toată 
lumea! 


————— > | 

Cara s-a cutremurat. 

— Câh, urăsc cuvântul umed! 

— Cine-i Darlene? a întrebat Connor, ridicându- 
şi ochii mijiți de pe bilet. 

— Ei bine, e clar că cineva nu s-a obosit să-mi 
afle numele adevărat, a zis Cara. Aşadar, a trebuit să 
mă duc la grădina de legume să iau morcovii. 
Apropo, am făcut nenorocitul de tort de morcovi şi 
a fost al dracului de umed. 

— Biletul e semnat RR, a gândit Pip cu voce tare, 
apoi s-a întors spre Ant şi Zach şi a adăugat: Robert 
şi Ralph Remy. Unul dintre voi trebuie să-l fi scris. 

Lui Zach nu i se putea citi nimic pe faţă, dar Ant 
a zâmbit şi şi-a ridicat ambele mâini. 

— Bine, bine! a spus el. Eu l-am scris. Chiar 
încercam să fac ceva frumos pentru tatăl meu. 

— Măcar o dată, a glumit Zach, intrând acum în 
Joc. 

— Recunosc, eu şi tata n-am mai fost atât de 
apropiaţi în ultima vreme. Am vrut doar să fac un 
gest frumos, după ce am avut o conversaţie puţin 
tensionată azi-dimineaţă. Dar cineva s-a hotărât să-l 
ucidă înainte să mai apuce măcar să vadă 
nenorocitul ăsta de tort de morcovi! 

— La ce oră ai lăsat biletul, Bobby? a întrebat 
Pip, studiindu-i ochii, cu pixul pregătit să ia notițe. 

Ei bine, nu voia să-i scape vreun detaliu 
important, nu-i aşa? Într-adevăr, era doar un joc, dar 
chiar şi aşa, lui Pip nu-i plăcea să piardă. 

— Cred că era dimineaţa târziu, a răspuns Ant, 
care a verificat detaliul în broşura sa. Da, în jur de 
ora unsprezece. Bucătăreasa nu era aici. 

— V-am spus eu! a exclamat Cara sfidător. 

Pip s-a întors spre ea. 

— Nu cred că-i un moment de „V-am spus eu”. 

Privirea triumfătoare a Carei a devenit mai rece, 
transformată într-una de trădare pură. 

— Cum vine asta? a întrebat ea, vocea Dorei Key 
revenind în plină forță. 

— Bobby ţi-a lăsat biletul la ora unsprezece, i-a 
explicat Pip. Între timp, ai fi putut să mergi oricând 
în grădina de legume. Acest lucru nu dovedeşte că 
te aflai acolo exact în momentul comiterii crimei. 

— Mă faci mincinoasă? s-a răstit Cara, 
împingând-o în joacă pe Pip. 

— În plus, a continuat Pip, totul pare să indice că, 
la un moment dat în timpul zilei, ai lăsat bucătăria 
nesupravegheată, ceea ce înseamnă că oricare dintre 
noi ar fi putut intra să ia cuțitul. 

Chiar şi eu, s-a gândit ea. Fie, Celia. 

— Ştim că Bobby a fost singur aici când a lăsat 
biletul. De fapt, ar putea fi chiar acoperirea lui 
pentru a avea acces la arma crimei ŞI... 

Dar discursul bine pus la punct al lui Pip a fost 
întrerupt de un zgomot scurt şi strident, care a 
răsunat în casă ca un țipăt. 

Apoi s-a auzit încă unul. 

Capitolul 4 


— E doar soneria, a spus Jamie, cu ochii aţintiţi 
asupra unei Lauren isterice. 

Fata s-a oprit imediat din țipat, încercând — şi 
eşuând — să-l mascheze în tuse. 

— A venit pizza! 

Jamie s-a grăbit să deschidă uşa din faţă, 
amintindu-și abia în ultima secundă să-şi scoată 
cascheta de poliţist. Cel puţin nu mai era plin de 
sânge. 

— Vrea cineva Texas BBQ? a întrebat Connor 
câteva minute mai târziu, dându-i lui Zach o cutie 
de pizza peste masa din camera de zi. 

— Sunt o bucătăreasă al naibii de grozavă! a zis 
Cara, cu fire lungi de mozzarella topită lipite de 
bărbie. 

Pe farfuria lui Pip erau trei felii, dar încă nu se 
atinsese de mâncare. Stătea aplecată peste carneţel, 
notând alibiurile tuturor şi teoriile ei iniţiale. Până 
acum, lucrurile nu stăteau prea bine pentru Bobby, a 
observat ea, aruncându-i o ocheadă lui Ant. Dar 
oare se lăsa influenţată de informaţiile primite până 
acum? Sau trăsese această concluzie doar pentru că 
Ant era, de cele mai multe ori, incredibil de 
enervant? Trebuia să gândească obiectiv şi să se 
distanţeze emoțional,  înlăturându-şi complet 
sentimentele din ecuaţie. 

— Bun! a spus Jamie, care a luat o pauză de la 
mâncat pizza, cu casca pusă acum într-un unghi ce-i 
tempera atitudinea serioasă. Mă bucur să văd că 
această crimă îngrozitoare nu a afectat pofta de 
mâncare a niciunuia dintre voi. Dar în timp ce aţi 
luat cina, am inspectat din nou scena crimei şi am 
descoperit ceva neaşteptat de interesant. 

— Ce anume? a întrebat Pip, fără să-şi ascundă 
nerăbdarea, cu pixul parcă plutind deasupra paginii, 
pregătit să treacă totul pe hârtie. 

Poate că se înşelase. Poate că, până la urmă, 
rezolvarea crimelor nu se deosebea prea mult de 

făcutul temelor. Simţea cum jocul începea să-i 
capteze complet atenţia, restul lumii dispărând 
parcă treptat, ca atunci când scria de zor la unul 
dintre eseurile ei, pierdută printre cuvinte, sau 
asculta într-o singură noapte toate episoadele dintr- 
un podcast despre crime adevărate, sau, dacă era 
sinceră, lucra la orice altceva ce-i stârnea interesul. 
Profesorii o numeau „concentrare absolută”, dar 
mama lui Pip se îngrijora că aducea mai degrabă cu 
o obsesie. 

— Aoleu, s-a trezit demonul! a spus Cara, 
înghiontind-o în joacă pe Pip între coaste. 

Făcea asta de când aveau şapte ani, ori de câte ori 
prietena ei devenea prea serioasă. 

— Nu uita că ne distrăm, Celia! 

— Nu cred că personalul ar trebui să-i atingă pe 
membrii familiei, a intervenit Lauren, pe un ton 
dispreţuitor. 

— Suge-mi-o, Lauren! a răspuns Cara, luând o 
gură mare de vin. 

— Mă cheamă Lizzie. 

— Oh, scuzele mele! Atunci, suge-mi-o, Lizzie! 

— Bun! a râs Jamie, ridicându-şi puţin vocea. La 
a doua inspecţie, am descoperit că seiful ascuns în 
spatele portretului de familie din biroul lui Reginald 
a fost lăsat deschis. ŞI... e gol. 

Luându-şi foarte în serios rolul, Cara a scos un alt 
suspin adânc. Jamie a dat recunoscător din cap. 

— Exact! a zis el. Cineva a spart seiful şi i-a golit 
conținutul. Ralph m-a informat că tatăl său ţinea 
acolo documente şi acte importante. 

— Chiar ţi-am spus asta? a întrebat Zach. 

— Da, chiar ai făcut-o, i-a confirmat Jamie. Jaful 
s-ar fi putut întâmpla înainte sau după crimă, dar cu 
siguranţă indică un posibil motiv. 

Ochii i-au coborât iute spre broşura principală. 

— Dar ce secrete păstra Reginald acolo? 
Indiferent ce a fost luat de unul dintre voi, este 
posibil ca dovezile să fie încă undeva, în casă. Poate 
ar trebui să mergem şi să le căutăm... 

Lui Pip nu trebuia să-i spui de două ori; de data 
aceasta, a fost prima care s-a ridicat şi a ieşit din 
camera de zi, în hohotele de râs ale celorlalți. 
Încotro să o ia? Cercetaseră de curând bucătăria; 
mai mult ca sigur, dovezile erau ascunse în altă 
parte. În bibliotecă? Fusese deja menţionată de 
câteva ori în poveste. 

S-a îndreptat spre living şi a văzut că biletul pe 
care scria Bibliotecă flutura uşor, lovindu-se de uşă, 
ca şi cum încerca să scape de banda adezivă. Vântul 
trebuie să se fi furişat înăuntru printr-o fisură mică, 
neştiută. În spatele ei, Pip le-a auzit pe Cara şi 
Lauren urcând săltat scările. Oare se duceau în 
biroul lui Reginald? Orice ar fi căutat, nu se afla 
acolo, fix în locul de unde fusese furat. 

S-a oprit în prag şi a studiat cu atenţie camera. O 
canapea mare aşezată într-un colţ şi un fotoliu unde- 
şi petreceau de obicei timpul. Ecranul întunecat al 
televizorului, sprijinit de peretele îndepărtat, şi o 
fantomă fără chip reflectată pe sticlă, stând 
stânjenită în prag. Deasupra şemineului era un raft 
pe care se aflau două plante şi opt cărţi. Cam tras de 
păr să o numeşti bibliotecă, dar nu avea sens să 
caute nod-n papură. 

A făcut un pas înainte. Pe braţul uneia dintre 
canapele fusese lăsat un ziar. L-a verificat, dar nu 
era un indiciu, ci ziarul oraşului, Ķilton Mail, 
deschis la un articol despre măsurile de reducere a 
traficului pe strada principală, scris de un anume 
Stanley Forbes. Chestii cu adevărat fascinante! 

Pe ziar se afla o rolă de bandă adezivă. Probabil 
că aici terminase Jamie de scris biletele pentru 
camere. 

O altă fantomă a apărut în televizor, iar Pip a 
tresărit când o scândură din parchet a scârțâit în 
spatele ei. Şi-a întors repede capul, dar era doar 
Zach. 

— Ai găsit ceva? a întrebat-o el, jucându-se agitat 
cu pălăria de paie. 

— Nu încă, a zis ea. 


33 


— S-ar putea ca dovada să fie ascunsă înăuntrul a 
ceva, cum ar fi o carte. 

Zach a traversat camera către etajera montată 
deasupra şemineului. A luat o carte şi a răsfoit-o, 
apoi a clătinat din cap şi a trecut la următoarea. 

Pip i s-a alăturat, începând din capătul opus al 
raftului. A scos o ediție broşată a romanului 7t, de 
Stephen King, şi a întors iute paginile cu degetul 
mare. Ceva a sărit spre ea, alunecând pe podea. 

— Ce ai găsit? a întrebat-o Zach. 

— La naiba! 

Pip a îngenuncheat să-l ridice, dându-şi seama ce 
era. 

— Nimic. E doar un semn de carte. Ups! 

A strâns din dinţi şi a introdus semnul de carte 
înapoi în carte, undeva, pe la pagina 400. Trebuie să 
fi căzut de undeva pe acolo. Spera că nimeni nu 
avea să observe, cu atât mai puţin tatăl lui Connor, 
care era înfricoşător chiar şi atunci când se afla într- 
o dispoziţie bună. 

Cu o mână sprijinită de podea, s-a împins în sus, 
apoi a repus cartea pe raft. O secundă mai târziu, s-a 
oprit brusc, faţă-n faţă cu şemineul. A văzut ceva 
acolo, printre cărbunii întunecaţi. Bucăţi rupte de 
hârtie albă. lar pe cea dispusă în vârf era scris 
cuvântul Indiciu. 

— Zach, adică, Ralph, e aici! a spus Pip, care s-a 
apucat să adune bucăţile de hârtie şi să le aşeze pe 
podea. Cineva a încercat să distrugă dovada! 

— Ce este? 

Zach a îngenuncheat şi a ajutat-o să scoată 
ultimele bucăți răspândite printre cărbuni. 
Optsprezece în total. 

— Nu sunt încă sigură, dar e ceva scris pe fiecare 
fragment. Pare un text bătut la o maşină de scris. 
Trebuie să le lipim cumva la loc... Oh, hei, Zach, 
poți să aduci rola aia de bandă adezivă de pe 
canapea? 

Băiatul a luat-o şi, după ce a lipit o margine de 
podea, a rupt cu dinții pătrăţele de bandă adezivă, 

aliniindu-le astfel încât să poate fi mai uşor de 
folosit. 

Pip a examinat fiecare hârtiuţă în parte, unele 
cuvinte sărindu-i în ochi, despărțite pe mai multe 
bucăţi, şi le-a regrupat ca să formeze fraze şi 
propoziţii. Le-a rearanjat până s-au potrivit, ca 
piesele unui puzzle. Repetarea cuvântului moştenire 
i-a atras imediat atenţia. 

— Pare să fie testamentul lui Reginald sau ceva 
asemănător, a zis ea, adăugând o altă bucată pentru 
a completa rândul de text, în timp ce Zach aplica 
uşor bandă adezivă de-a lungul marginilor pentru a 
le lipi la loc. 

Au auzit gălăgie pe hol. O încăierare, chicoteli. Și 
apoi vocea lui Ant: 

— Inspectore, trebuie să raportez o infracţiune 
foarte gravă: majordomul mi-a furat mustaţa! 

— Gata! a zis Pip, ridicând documentul rupt, 
lucios din pricina bucăţilor de bandă adezivă şi 
puţin deformat în urma reconstituirii. 

Pe o parte era scris Indiciul #2, iar pe cealaltă 
erau tipărite cuvintele Ultimul testament al lui 
Reginald Remy. 

— Ar trebui să mergem să le arătăm celorlalţi! a 
spus Zach, îndreptându-şi spatele. 

Pip aproape că s-a împiedicat pe drumul de 
întoarcere spre camera de zi, incapabilă să-şi 
desprindă ochii de pe pagină. Oare bătrânul ticălos 
îi lăsase ceva? 

— L-aţi găsit? i-a întrebat Jamie, terminând 
ultima sa bucată de pizza. 

În loc să-i răspundă, Pip a fluturat documentul în 
aer. 

Jamie le-a strigat celorlalți să revină în camera de 
ZI şi să-şi ocupe locurile. Ant a fost ultimul care a 
sosit, după ce a reuşit să-şi recupereze cu greu 
mustaţa de la Connor, deşi acum aceasta îi stătea 
strâmb pe faţă. 

— Celia şi Ralph au găsit ceva care trebuie să fi 
fost furat din seif, a spus Jamie. Celia, dacă ai putea 
să ne faci onoarea de a citi documentul cu voce tare! 

> N - Taz 
7 V le 
| lt imul testament || 
| al Mi Reginald Remy 
|! - 7 = | | 
i! Tu, Reginald Remy, n deplinătatea II 
||| facultăților mintale, declar că 
acesta este ultim meu testament. | ] 
|| Rezoa trsta restamentele și 
| T codicilelei făcute anterior de mine. 
Fiului meu, Ralph Remy, îi las | 
| moștenire toate acțiunile companiei | 
| mele, Hotelurile și Cazinourile | 
| Remy, pentru a-o conduce așa cun | 
| crede-mae cuvlință. în plus, ii ics, 
conacul Remy de pe insula Joy, 
| casa din Londra și suma de două | 
| milioane de lire sterline, ra 
1! Norei mele, Slizabettn Remy, 
îi las moştenire suma de 500 000 
| de lire sterline şi calul meu de | 
curse, Blue Thunder, deoarece di 
| ştiu că i-a plăcut întotdeauna să | 
meargă la curse, 


| | Mep'oatei mele, Celia Bourne, | 
| | îi das moștenire suma ae 200 000 
|| àe lire sterline şi opera de artă | 
| | pictată 4e răposata mea soră (mana 
|l ei)e Sti că asta va însemna milt 
! | pentru ea. 
| Şi în cele din urmă, îmi doresc | 
i| ca membrii personalului conacului 
| |38 îşi primească leafa cin averea | | 
mea, pentru un total de șase luni || 
| după moartea mea, în timp Ce îşi 
| | osasi un nou loc de muncă. 


| Data: 17/03/1924 
| Semnat: 


| Reginald Remy 

Capitolul 5 


Jamie a apărut în spatele lui Pip, uitându-se la 
document peste umărul ei. 

— Se pare că acest testament a fost întocmit 
recent, chiar săptămâna trecută, a punctat el. 

Dar mai exista un detaliu strigător la cer. Pip îl 
remarcase chiar în timp ce încerca să se concentreze 
la citit, sperând să-l scoată în evidenţă în pofida 
faptului că ochii îi fugeau în toate direcţiile, căutând 
lacunele de parcă nici lor nu le venea să creadă. 

A ridicat privirea şi le-a studiat feţele. Îl mai 
observase vreunul dintre ei? Ant sigur nu o făcuse; 
era prea ocupat să se joace cu mustaţa. 

— V-aţi dat seama? a întrebat ea, privind grupul 
înainte să se oprească asupra lui Ant. 

— Ce anume să ne dăm seama? a întrebat el. 

— Robert „Bobby” Remy, a spus Pip, oferindu-i 
lui Ant documentul, ai fost scos din testamentul 
tatălui tău. 

— Prostii! Dă-mi să văd asta! 

Ant a smuls testamentul din mâinile întinse ale 
lui Pip, apoi l-a citit în grabă. 

— Nenorocitul ăla, a spus el, chiar nu mi-a lăsat 
nimic? Sunt fiul lui cel mare. Chiar şi personalul 
primeşte ceva! 

— L-am găsit în şemineu, le-a explicat Pip 
celorlalți. Cineva a încercat să-l distrugă. A fost rupt 
în bucăţi. 

— Vrei să insinuezi că eu am făcut-o? s-a răstit 
Ant, defensiv, lăsând pagina să-i cadă pe farfuria 
goală. 

— Situaţia nu arată prea bine pentru tine, a spus 
Zach. 

— De ce? a replicat Ant. 

Fraţii Remy s-au uitat urât unul la altul, deşi Pip 
şi-a dat seama că amândoi se străduiau din răsputeri 
să nu zâmbească şi să iasă din pielea personajelor, 
mustaţa strâmbă a lui Ant nefiind de prea mare 
ajutor. 

— Pentru că, a început Pip, tatăl tău a întocmit 
săptămâna trecută un nou testament şi te-a 
dezmoştenit. Şi apoi, astăzi, cineva i-a spart seiful şi 
a încercat să distrugă documentul, astfel încât 
vechiul testament să rămână valabil. Oh, şi apoi 
tatăl tău a fost ucis. Ai nevoie disperată de nişte 
bani, nu-i aşa? 

— N-am fost eu! a insistat Ant. N-am spart seiful 
şi n-am distrus testamentul! 

— Mm-hmm, a adăugat Cara. Exact ce ar spune 
un criminal. 

— ŞI n-ai zis că ai avut o conversaţie tensionată 
cu el azi-dimineaţă? a continuat Pip, citindu-şi 
notițele din urmă, luate în grabă. A fost tensionată 
deoarece te-a informat că te-a scos din testament? 

— Nu! 

Ant s-a tras de guler, în mod cert agitat. 

— Am avut întotdeauna conversații tensionate. 

— EFi bine, am intrat în posesia unor informaţii 
foarte interesante, a spus Jamie, plecându-și privirea 
pentru a răsfoi din nou broşura principală. În plus, 
dacă tot am deschis subiectul conversaţiilor 
tensionate, mă întreb dacă altcineva a auzit ceva în 
acest weekend? Ceva care, ținând cont de crima 
comisă, pare suspect sau nepotrivit. Vă rog să 
treceţi la pagina a doua din broşuri, dar nu mai 
departe. 

Pip mai că a sărit înapoi în scaun, descurcând 
şalul cu pene înfăşurat în jurul ei, şi a dat repede 
pagina. 

În această rundă: 


- Ralph Remy va spune o poveste despre cum 
a auzit aseară o femeie vorbind la telefon și 
zicând câteva lucruri cu adevărat ciudate. Pe 
tine te-a auzit şi trebuie să recunoşti asta. 
Însă ar trebui să-i spui grupului că doar ai 
discutat despre contractul tău de muncă și 
despre viitoarele zile de lucru cu familia care 
te-a angajat ca guvernantă. Fii convingătoare! 


Pentru a contracara, trebuie să-i împărtășești 
grupului o conversaţie incriminatoare pe care 
ai auzit-o întâmplător între Ralph și tatăl lui 
în drum spre a da respectivul apel telefonic. 
Trecând pe lângă birou, ți-au atras atenţia 
vocile lor tot mai ridicate. Câteva fraze care 
i-au rămas întipărite în minte sunt: „Refuz să 
fac asta, tată!”, „planul ăsta al tău este ridicol 
și nu va funcționa niciodată!” și „nu va scăpa 


nepedepsit!” 


Pagina 2 


Pip a terminat de citit şi a ridicat privirea. Cu 
coada ochiului, a văzut că e urmărită îndeaproape 
de Cara, care i-a oferit un zâmbet mic, înşelător. Pip 
şi-a lipit broşura deschisă de rochie, astfel încât 
prietena ei să nu poată citi instrucțiunile, ţinându-şi 
secretele aproape de piept. Ce ştia Cara? Oare Pip 
era doar paranoică şi analiza prea mult totul? 

Fii convingătoare! Sfatul dădea de înţeles, fără 
nicio urmă de îndoială, că explicaţia Celiei nu e 
adevărată. Dar de ce minţea? Ce avea de ascuns? 
Acum şi Pip trebuia să mintă şi să-i ascundă 
secretul. 

— Păi — Ant şi-a dres glasul — chiar am auzit ieri 
o conversaţie între tatăl meu şi majordom. 

Connor s-a îndreptat pe scaun. 

— Oh, nimic prea grav! a zis Ant, zâmbind. Îmi 
amintesc doar că tatăl meu ţi-a atras atenţia asupra 
faptului că se gândeşte cu groază la ziua lui. Fireşte, 
ştim cu toţii de ce, având în vedere ce s-a întâmplat 
în această zi, anul trecut. 

Toţi cei de la masă au tăcut. 

— Nu ştiu ce s-a întâmplat anul trecut, a spus 
Jamie. Vrea cineva să mă lumineze şi pe mine? 

— Ei bine, inspectore, a spus Ant, care s-a întors 
spre el, a avut loc un accident tragic. 

O mişcare bruscă a îndemnat-o pe Pip să-şi 
desprindă ochii de la Ant. Zach tocmai tresărise pe 
scaun, trecându-şi o mână în sus pe braţ. Probabil 
fusese o muscă sau aşa ceva. 

— Toți membrii familiei se aflau la conacul 
Remy de ziua tatălui meu, a continuat Ant. După- 
amiaza am făcut o plimbare prin împrejurimi 
împreună cu mama mea, Rose Remy. A fost o 
plimbare normală şi plăcută, o zi însorită, poate 
puţin friguroasă din cauza vântului. Nu prea ştiu 
cum s-a întâmplat de fapt — a fost un accident 
cumplit, cu adevărat cumplit! 

Zach s-a cutremurat din nou, lovind din neatenţie 
unul dintre picioarele mesei. 

Pip a mijit ochii şi l-a studiat în tăcere. De două 
ori în treizeci de secunde? Era foarte ciudat! A redat 
cuvintele lui Ant în mintea ei. Stai, vedea un tipar 
aici! De ambele dăţi, Zach tresărise imediat ce Ant 
rostise cuvântul accident. O făcea în mod 
intenționat sau doar era ea exagerat de atentă la tot 
ce se petrecea în jurul ei — sperând ca un gest 
aparent simplu să-i ofere vreun indiciu valoros? 

— Trebuie s-o fi luat înaintea ei, pentru că nu am 
văzut când s-a întâmplat, a spus Ant. Dar am auzit-o 
țipând şi m-am întors exact când a căzut de pe 
stâncă. Eram atât de sus, încât doctorii au spus că a 
murit pe loc. 

A privit în jos şi a oftat. 

— Nu ştiu dacă a făcut un pas greşit sau s-a 
împiedicat, sau aşa ceva! A fost doar un accident 

bizar şi cumplit. 

De data aceasta, Pip era pregătită, cu ochii aţintiţi 
asupra lui Zach, aşteptând o reacție din partea lui. 
El a tresărit, apoi şi-a trecut degetele în sus pe gât, 
într-un gest ce îi trăda complet stânţeneala; pentru 
mai puţin de o secundă, privirile li s-au întâlnit. Da, 
o făcea intenționat; acum se întâmplase de prea 
multe ori ca să fie o coincidenţă. Trebuie să fi fost o 
indicație din broşura lui, un îndemn să reacționeze 
fizic ori de câte ori fratele său pronunţa cuvântul 
accident. Şi ce însemna acest lucru? Păi, în mod 
cert, se părea că Ralph Remy nu credea deloc că 
moartea mamei sale fusese un accident. Poate că 
bănuia, în secret, fireşte, că Bobby o împinsese, că 
el o ucisese. 

Pip şi-a luat carneţelul, notându-şi noile teorii cu 
un scris aproape indescifrabil şi însemnându-le cu 
cerculeţe desenate în grabă. 

— Tata nu şi-a mai revenit după moartea ei, a 
şoptit Ant. 

— Nu, a spus Zach, care l-a bătut frăţeşte pe 
spate. Totul a fost atât de ciudat; mama se plimba în 
fiecare zi pe acele stânci. A fost întotdeauna atât de 
atentă! Nu s-ar fi apropiat niciodată de margine. 

— Într-adevăr! a fost de acord Ant. 

Însă Pip era sigură de un lucru: cuvintele lui Zach 
aveau o însemnătate foarte, foarte diferită. El credea 
că propriul frate o omorâse. lar acum şi tatăl lui 
fusese ucis. Ce familie disfuncţională! Poate că era 
bine că nu o consideraseră niciodată, cel puţin nu cu 
adevărat, una de-a lor. 

— Tragic! a murmurat Jamie, dând solemn din 
cap. Tragedia loveşte de două ori de ziua lui 
Reginald. A mai auzit cineva ceva ciudat sau 
suspect în acest weekend? 

Zach a ridicat mâna. lată, semnalul că urma să se 
întoarcă împotriva ei. 

Intră în rol, Pip! 

— Da, eu! a zis el şovăitor, citind din broşura lui. 
Aseară, la o oră destul de târzie, am auzit o voce 
Jos, în hol, în drum spre dormitorul meu. Era vocea 

unei femei şi cred că vorbea la telefon. Am ascultat 
câteva minute. Înşira încontinuu cifre şi numere, 
cum ar fi cinci, douăzeci şi unu, doisprezece, şapte, 
fără ca ordinea să aibă vreun sens. Foarte bizar! 

S-a oprit. 

— Şi apoi şi-a coborât vocea şi a început să 
vorbească în şoaptă, iar eu nu am mai înţeles mare 
lucru, însă am auzit-o repetând cuvintele „să-i pună 
capăt”. 

Zach s-a uitat agitat la Pip. 

— Nu era vocea lui Lizzie şi mă îndoiesc că era 
bucătăreasa... 

— Dacă ai de gând să mă acuzi de ceva, ai putea 
măcar să o faci pe un ton mai convingător, a zis Pip 
cu cel mai dulce şi tăios zâmbet din arsenalul ei. 

— Bine, tu ai fost, Celia! a spus el. Ce făceai? Cu 
cine vorbeai la telefon? 

— O să te simţi foarte prost, a zis Pip. Nu s-a 
întâmplat absolut nimic suspect. Pur şi simplu 
vorbeam cu angajatorul meu. Nu te-ai arătat 
niciodată prea interesat de viaţa mea, vere, dar, aşa 
cum am menționat mai devreme, lucrez ca 
guvernantă şi le predau copiilor unei familii 
înstărite. După cum reiese, a trebuit să-mi iau câteva 
zile libere pentru a putea participa la aniversarea 
unchiului meu. Aşa că am trecut prin clauzele 
contractului de muncă la telefon şi i-am spus 
angajatorului când se poate aştepta să mă întorc, 
pentru că, ştii tu, nu vreau să-mi pună capăt 
contractului. Şi în ceea ce priveşte acele cifre şi 
numere, a vrut doar să ştie când anume urma fiul 
său cel mare să dea următoarele teste la matematică. 
Nişte simple date, atâta tot. 

— Cam târziu să vorbeşti la telefon cu şeful tău! 
a comentat Lauren, sărind în ajutorul soţului ei. 

— Păi, să fu guvernantă este o slujbă care te 
solicită non-stop, Lizzie, a spus Pip. Nu că ai putea 
înțelege, din moment ce eşti obişnuită să duci o 
viaţă  tihnită de  pomanagioaică, mulțumită 
suportului financiar primit de la familia în care te-ai 
căsătorit. 

— Oooooh, ţi-a închis gura! a râs Cara, ridicând 
mâna pentru un high five. 

— Dar mă bucur că ai adus în discuţie subiectul 
conversaţiilor suspecte, Ralph, a spus Pip, 
sprijinindu-şi coatele pe masă, cu bărbia pe 
încheieturile degetelor. Pentru că, în drum spre a da 
acel apel telefonic, am auzit-o întâmplător pe una 
de-ale tale. 

— Ah, intriga se complică! a zis Connor, luându- 
şi cu neîndemânare pixul, deşi nu a început 
realmente să scrie. 

— Frai cu tatăl tău în biroul lui — scena crimei —, 
având o conversaţie foarte aprinsă. 

— Chiar aşa? a replicat Zach, încrucişându-și 
braţele peste piept. 

— Oh, da! Şi am reţinut câteva fragmente din 
schimbul vostru nu tocmai paşnic de cuvinte. 

Dornică să fie precisă, Pip a aruncat o privire 
peste broşura ei. 

— La un moment dat, i-ai spus „Refuz să fac 
asta, tată!”. Apoi, „planul ăsta al tău este ridicol şi 
nu va funcţiona niciodată!”. lar ultimul lucru pe 
care te-am auzit spunând a fost: „nu va scăpa 
nepedepsit!” Vrei să detaliezi cearta pe care ai avut- 
o cu un bărbat care a fost ucis la mai puţin de 
douăzeci şi patru de ore mai târziu? 

— Da, chiar vreau să elaborez! a spus Zach, 
încercând să-i răspundă cu un surâs dispreţuitor, 
unul pe care l-ar fi putut afişa Ralph, dar colţurile 
buzelor îi tot zvâcneau în sus, într-un zâmbet. 
Discutam afaceri, bine? Am continuat să colaborăm 
îndeaproape în chestiuni legate de imperiul său 
hotelier şi de lanţul de cazinouri, luând decizii 
împreună. Adevărul este că afacerea nu a mers prea 
bine în ultima vreme şi suntem presaţi de principalii 
noştri concurenţi din domeniul hotelurilor de lux şi 
al cazinourilor, familia Garza. 

Cara a pufnit în stânga lui Pip, distrăgându-i 
atenţia. Sau poate că auzise un sunet diferit, ceva ca 
o bufnitură sau o bubuitură răsunând de afară. 

Probabil că imaginaţia îi juca feste, iar Zach vorbea 
din nou... 

— După cum ştiţi, familia Garza este de vreme 
îndelungată rivala noastră, iar competiția a devenit 
mult mai puţin prietenoasă şi mult mai urâtă de la 
moartea mamei. Zach s-a întors apoi către inspector 
ca să-i ofere o explicaţie: Mama noastră a fost 
prietenă — ei bine, măcar prietenoasă — cu soţia 
domnului Garza. Dar, în ultimul timp, membrii 
familiei Garza şi-au cam luat nasul la purtare şi au 
intrat pe teritoriul nostru, ca s-o spunem pe-aia 
dreaptă, pentru că aducem mai mulţi bani decât ei... 
pur şi simplu. Tata şi cu mine nu am căzut de acord 
asupra unei strategii de afaceri prin care aveam să 
ne asigurăm că oamenii o să continue să vină în 
cazinourile noastre, nu în cele ale familiei Garza, 
atâta tot. Ne-am contrat de multe ori în legătură cu 
afacerea, dar mereu ajungeam la un consens şi 
rezolvam problema. 

— Și partea cu „nu va scăpa nepedepsit”? a 
întrebat Pip. 

— Fi bine, a fost o conversaţie puţin diferită, a 
recunoscut Zach. Tata mi-a spus că pusese pe cineva 
să verifice registrele contabile şi se părea că cineva, 
mai exact unul dintre angajaţi, fura bani din 
cazinoul de la Londra. 

Cei aflaţi pe partea cealaltă a mesei şi-au aţintit 
privirile asupra celor care stăteau pe partea Remy. 

— Hei, nu vă uitaţi la bătrânu” Bobby! a spus 
Ant. Tăticu” m-a concediat cu ani în urmă. Nu pot fi 
eu de vină. 

— Cineva fură? Din cazinoul meu? a întrebat 
Lauren. 

— Vrei să spui cel pe care-l administrezi, Lizzie, 
a spus Pip. Eşti doar managerul. 

Zach a dat din cap. 

— Aşa că pur şi simplu am spus că vom continua 
investigația şi că hoţul nu va scăpa nepedepsit sau 
ceva de genul. Nici aici nu este nimic suspect. 

Şi-a ridicat defensiv mâinile. 

În acel moment, Pip a auzit din nou sunetul. Sau 
a crezut că a auzit ceva afară. S-a întors spre 
fereastră. Acum era întuneric, noaptea fiind tot mai 
aproape să stingă şi ultima scânteie de lumină. 

— Ce-i? a întrebat-o Cara. 

— Cred că am auzit ceva afară, a spus ea. 

— Ce anume? a întrebat de data asta Lauren, 
renunțând la tonul trufaş al lui Lizzie Remy. 

— Nu sunt sigură. 

Au ciulit urechile, dar tempoul alert al muzicii 
jazz era prea tare, iar saxofonul acoperea orice alt 
sunet. 

— Alexa, opreşte muzica! a strigat Connor. 

Muzica s-a oprit brusc, iar Pip a ascultat. Era un 
fel de tăcere asurzitoare; distingea doar răsuflările 
celorlalţi, sunetul propriei limbi care i se mişca prin 
gură, şuieratul vântului. 

Și apoi s-a auzit din nou. 

Un  trosnet cutremurător afară, în grădina 
întunecată. 

Capitolul 6 


Connor şi-a smucit capul spre fratele lui, cu 
panica licărindu-i în negrul ochilor. 

Jamie i-a susținut pentru o clipă privirea, înainte 
ca un zâmbet să-i răsară pe chip. 

— Doamne, speriaţi mai sunteţi! a zis el. E doar 
uşa de la magazie; uneori, o deschide vântul şi se 
trânteşte de pereţi. E în regulă! 

— Eşti sigur? l-a întrebat Lauren. 

Pip a observat că braţul ei reuşise cumva să se 
strângă cumva în jurul braţului lui Ant. 

— Da, a râs Jamie, apoi a adăugat: Tinerii din 
ziua de azi! 

— Ei bine, scuză-ne că am crescut în oraşul 
crimelor! a contracarat Lauren, retrăgându-şi braţul 
cu o privire stânjenită îndreptată spre Ant. 

— Ar putea fi fantome, a zis el, cu obrajii înroşiţi. 
Cu siguranţă cunosc două spirite răzbunătoare care 
ar putea fi potrivite pentru o misiune de bântuire. 

— Ant! l-a avertizat Cara. 

— Totul e-n regulă! a insistat Jamie. Ignoraţi 
zgomotul. Alexa! Reia muzica şi dă volumul mai 
tare! Gata, abia se mai aude acum. Nicio crimă 
reală în seara asta, copilaşi! Bun, înapoi în 1924! 

Şi-a îndreptat cascheta, iar Pip şi-a luat din nou 
pixul. 

— După cum ştie orice detectiv, un criminal 
trebuie să aibă un motiv. Mă întreb dacă unul dintre 
noi ar fi putut să-i poartă ranchiună răposatului 
Reginald Remy. Să aibă un motiv să-l urască. Vă 
rog să treceţi la următoarea pagină din broşurile 
voastre! 

În această rundă: 


- Trebuie să dezvălui o interacţiune 
tensionată dintre Lizzie şi Reginald 
Remy, la care ai asistat în această seară. 
Când luai ceaiul cu Lizzie, Ralph și 
Reginald, Lizzie a vărsat niște dulceaţă 
din brioşa ei englezească pe mână și 
pe rochie. Reginald a comentat că avea 
adesea „degete lipicionse”. Lizzie a 
părut şocată și a plecat la scurt timp din 
bibliotecă pentru a merge să se curețe. 


Acordă o atenţie deosebită celorlalte 
secrete dezvăluite. 


Pip a ridicat încet capul, iar privirea i s-a 
îndreptat imediat spre Lauren, care-şi citea cu atâta 
concentrare propria broşură, încât îşi muşca buza 
inferioară. Apoi ochii lui Lauren au ţâşnit în sus, 
ațintiţi asupra ei, iar Pip a simţit un fior neliniştitor 
în stomac. S-au măsurat lung din priviri, până când 
Lauren a pufnit şi a întrerupt confruntarea 
nonverbală, cu gura trasă în jos, într-o grimasă. 

„Degete lipicioase”? Asta înseamnă cineva care 
fură, nu-i aşa? Un hoţ! Oh, la naiba! 

Pip şi-a luat carneţelul şi a început să scrie, 
mâinile încercând să ţină pasul cu mintea. Reginald 
şi Ralph avuseseră o conversaţie noaptea trecută 
despre posibilitatea ca un angajat să fure bani din 

cazinoul din Londra, cel administrat de Lizzie 
Remy. Şi astăzi Reginald îi adresase femeii o 
remarcă destul de  tranşantă despre degete 
lipicioase. Probabil credea că ea este hoaţa! În plus, 
luând în considerare reacția lui Lizzie, poate că 
Reginald nu se înşela în privinţa banilor. lar dacă 
Lizzie ştia că Reginald e la curent... Ei bine, o 
asemenea descoperire cu siguranţă reprezenta un 
motiv suficient de întemeiat pentru a-l ucide. 
Singura alternativă ar fi fost închisoarea. 

Gândurile lui Pip au fost întrerupte de Zach, care 
şi-a dres glasul şi, reluând rolul lui Ralph, a dat frâu 
liber unui discurs: 

— Păi, da, inspectore, dacă te referi la 
resentimente în sânul familiei, mă tem că au existat 
destul de multe între fratele meu, Bobby, şi tata. 
După cum demonstrează, fără drept de apel, simplul 
fapt că Bobby a fost scos din testament. 

Ant a reacţionat, lovindu-l pe Zach în faţă, puţin 
prea aproape de ochi. 

Zach s-a dat înapoi. 

— Au! 

— Doar un pic de dragoste frăţească! a spus Ant, 
pronunţând uşor nedesluşit cuvintele. 

— În fine, a continuat Zach, aceste resentimente 
au apărut cu adevărat în urmă cu câţiva ani, pe 
vremea când Bobby lucra pentru tatăl meu şi era 
încă moștenitorul imperiului cazinourilor. 
Petrecându-şi mai tot timpul în astfel de locuri, de 
dimineaţă până seara, Bobby a dezvoltat o 
dependenţă serioasă de jocurile de noroc. 
Întotdeauna era îndatorat şi împrumuta bani. Iar 
când băncile au refuzat să-l mai „sponsorizeze”, 
fratele meu a recurs la o sursă mai puţin 
respectabilă. A împrumutat bani de la o bandă de 
cămătari şi apoi, desigur, a pierdut din nou totul la 
jocurile de noroc. Şi când nu a plătit, membrii 
bandei au ameninţat că îl vor ucide. Aşa că tata l-a 
ajutat pe Bobby, dându-le banii datoraţi cămătarilor 
şi achitându-i toate celelalte datorii pentru a-i salva 
viaţa. Dar, din acea zi, i-a interzis să mai lucreze 

vreodată la companie sau să mai aibă ceva de-a face 
cu afacerea familiei. A spus că va continua să-i 
plătească o indemnizaţie lunară, astfel încât să poată 
trăi confortabil, însă a promis că, dacă Bobby va 
mai juca vreodată la cazinouri, chiar şi o singură 
dată, îl va dezmoşteni. I-a dat un ultimatum. 

— Da! a încuviinţat Ant cu o mişcare din cap. 
Totul e adevărat! Am împrumutat bani de la oamenii 
nepotriviți, a fost o bandă numită East End 
Streeters, dacă vreţi neapărat să ştiţi. Dar nu înţeleg 
de ce crezi că asta înseamnă că i-am purtat 
ranchiună tatălui nostru. El m-a salvat. Şi, mai mult 
decât atât, a continuat să mă plătească să nu fac 
nimic. O situație realmente perfectă pentru mine. 
Fără resentimente din partea mea! 

— Ah! a exclamat inspectorul Jamie, citind din 
scenariul lui. East End Streeters este o bandă 
periculoasă. Noi, cei de la Scotland Yard, am avut 
de-a face de atâtea ori cu membrii ei! Vedeţi voi, 
sunt implicaţi în traficul de cocaină. Pe lângă alte 
activităţi ilegale. La începutul acestui an, partenerul 
meu lucra sub acoperire pentru a le dejuca 
demersurile, dar probabil că şi-au dat seama de 
identitatea lui reală. L-au ucis, împuşcându-l în 
plină stradă. O treabă foarte urâtă. Mă bucur să văd 
că ai scăpat nevătămat din toată încurcătura asta, 
Bobby. 

— Mulţumesc, inspectore! 

Ce linguşitor! a gândit Pip, în timp ce umplea o 
altă pagină din carneţel. 

— Mai cunoaşteţi pe cineva de aici care îi purta 
ranchiună lui Reginald? a întrebat Jamie. 

Pip a ridicat mâna. 

— Mai devreme în seara asta, a spus ea, evitând 
ochii lui Lauren, Lizzie, Ralph şi cu mine luam 
ceaiul şi mâncam brioşe englezeşti în bibliotecă 
împreună cu Reginald, aşa cum aţi auzit deja. Dar a 
fost un moment când Lizzie şi-a vărsat dulceaţă pe 
mâini şi pe haine, şi făcea mare caz; Reginald s-a 
uitat la ea şi a făcut un comentariu referitor la faptul 
că are adesea „degete lipicioase”, a povestit Pip, 

apoi s-a oprit. Ai fi putut tăia tensiunea din cameră 
cu un cuţit. Lizzie părea şocată şi s-a scuzat în scurt 
timp, părăsind în grabă biblioteca. 

— Oh, „degete lpicioase”, chiar aşa, Lizzie? a 
necăjit-o Cara, mişcând sugestiv din sprâncene. 

— Zicala desemnează o persoană care fură, a 
clarificat Pip. 

Cara şi-a temperat entuziasmul. 

— Oh, asta nu-i la fel de distractiv! 

Lauren a râs, fluturându-şi dispreţuitor mâna. 

— E o nimica toată! Nu a existat deloc tensiune 
şi nu sunt sigură ce vrei să insinuezi, a zis ca, 
privind-o de sus pe Pip. Fiind singura lui noră, 
Reginald adora să mă tachineze, iar eu sunt foarte 
neîndemânatică şi vărs mereu mâncare pe mine, de 
aici toată treaba cu „degete lipicioase”. 

— Cum să nu, Jan”! a spus Cara, recreând un 
celebru meme cu fața. Oricum, am şi eu ceva de 
împărtăşit! 

Toţi cei de la masă şi-au îndreptat atenţia asupra 
ei, iar Dora Key, bucătăreasa, a profitat de lumina 
reflectoarelor pentru a reintra în forță în joc, Cara 
stând cât de dreaptă putea, dar, totodată, jucându-se 
agitată cu şorţul. 

— Fiind singurii membri ai personalului de la 
conac, eu şi Humphrey vorbim adesea seara, după 
ce ne terminăm îndatoririle. Ca să treacă timpul. Şi, 
ei bine — a ocolit-o cu privirea pe Pip, ochii ei 
țintuindu-l pe (Connor —, săptămâna trecută, 
conversațiile noastre au devenit puţin cam sumbre. 
Foarte tulburătoare, luând în considerare ce s-a 
întâmplat. 

— Ce a zis? a intervenit Pip, nerăbdătoare. 

— Păi, la începutul acestei săptămâni, Humphrey 
se plângea de stăpân şi i-am spus „Oh, nu-i chiar 
atât de rău!”. lar răspunsul lui a fost: „Îl urăsc!”. 
Cineva să scoată un suspin dramatic, vă rog! 

Jamie şi Zach i-au îndeplinit cu entuziasm 
rugămintea. Pip era prea ocupată să ia notițe. 

— Bun, mulţumesc! a spus Cara, dând din cap 
spre ei. Dar nu asta-i partea cea mai rea! 

— Stai, există o parte şi mai rea? s-a mirat Ant, 
privindu-l fix pe Connor. Nu te văd prea bine, 
Humphrey. Majordomul este întotdeauna de vină, 
nu-i aşa? 

— Mult mai rea, a zis Cara, uitându-se dramatic 
la fiecare în parte. Cu doar câteva zile în urmă, când 
Humphrey vorbea despre Reginald Remy, s-a întors 
deodată spre mine cu o sclipire îngrozitoare în ochi 
şi a spus: „Vedea-l-aş mort!” 

Capitolul 7 


Singurele sunete care spulberau tăcerea erau 
notele înalte şi joase ale trompetelor care se auzeau 
în surdină, în timp ce Connor se fâţâia pe scaun. 

— Mersi, Dora, pentru că ne-ai dezvăluit 
conversațiile private! a spus Connor, accentuând 
cuvântul. 

— A trebuit să spun adevărul! s-a apărat Cora, 
care şi-a ridicat defensiv mâinile. Un om a murit. 

— Da, dar nu din cauza mea! 

— E adevărat? a întrebat Pip. Chiar ai spus asta? 
Chiar ţi-ai dorit ca Reginald să moară? 

— Da, am spus asta, dar nu am vorbit serios. 

Connor trăgea neliniștit de papionul alb, de parcă 
i se strângea în jurul gâtului, încercând să-l 
sugrume. 

— Îmi vărsam năduful, atâta tot. Sunt convins că 
majoritatea  majordomilor îşi vorbesc de rău 
stăpânii. În plus, eram supărat pe el pentru că, în 
urmă cu câteva săptămâni, îl rugasem să-mi acorde 
câteva zile libere, iar Reginald nu a avut nici cea 
mai mică ezitare când m-a refuzat. A susţinut că era 
atât de ocupat, încât nu putea renunţa la serviciile 
mele pe nepusă masă, indiferent cât de mult l-am 
implorat. 

— De ce ai vrut câteva zile libere? s-a interesat 
Pip, cu pixul deja pregătit deasupra paginii, 
aşteptând să aşterne totul pe hârtie. 

— Ca să-mi vizitez fiica. O văd atât de rar în 
ultima vreme! Şi acum e... A fost important pentru 
mine şi eram supărat, atâta tot! Dar asta nu mă face 
un criminal! 

— Totuşi, te face să arăţi al naibii de dubios, a 
comentat Ant. 

— Râde ciob de oală spartă! l-a contracarat Pip. 

— Apropo, dacă subiectul actual de conversaţie 
sunt persoanele dubioase — Connor şi-a desfăcut în 
cele din urmă papionul, arătând-o cu degetul pe 
Cara şi răsplătind-o cu aceeaşi monedă —, hai să 

vorbim despre Dora Key, ce ziceţi? Din moment ce 
te-ai hotărât să-mi dezvălui secretele! 

— N-am nimic împotrivă! Sunt o carte deschisă 
sau, mai bine spus, o bucătăreasă deschisă, a zis 
Cora, făcând cu ochiul. 

Din moment ce Pip era prinsă între cei doi, şi-a 
împins scaunul înapoi ca să poată urmări discuția în 
contradictoriu. 

— Oh, chiar aşa? 

Connor şi-a unit vârfurile degetelor. 

— Fi bine, atunci ce ziceţi de asta? Dora Key a 
fost angajată de Reginald în urmă cu doar şase luni. 
O cunoşteam foarte bine pe bucătăreasa dinaintea 
ei; lucraserăm împreună timp de cincisprezece ani. 
Apoi, dintr-odată, din senin, şi-a dat demisia, fără 
niciun motiv real. Nu-mi menţionase niciodată că ar 
vrea să renunţe la slujba de la conac. Şi când a 
plecat, chiar înainte de a se urca pe barca spre 
peninsulă, mi-a  destăinuit adevărul: primise 
amenințări cu moartea. Cineva o forța să renunte, 
dar nu putea spune cine anume. La nici două zile 
mai târziu, apare Dora Key. Noua bucătăreasă. Şi 
găteşti oribil. Deci, cine eşti şi de ce eşti, de fapt, 
aici? 

— Cum îndrăzneşti? V-am făcut Domino’s Pizza! 
a ripostat Cara, încercând să-şi suprime un zâmbet. 

— Bine, bine! a intervenit Jamie, reducându-i pe 
toți la tăcere. E clar că există o mulțime de secrete 
în această cameră. Şi unele dintre ele ar putea fi 
legate de crimă. Dar, deocamdată, a sosit timpul ca 
fiecare dintre voi să-şi descopere cel mai mare 
secret. Vă rog să treceţi la pagina următoare şi aveți 
grijă ca nimeni altcineva să nu-l vadă! 

Scaunul lui Pip a scârţâit din nou pe podea când 
l-a tras înapoi la masă. 

— Stai, pot să mă piş înainte de următoarea 
parte? a întrebat Ant. Mai am puţin şi explodez! 

Jamie a încuviinţat din cap. 

— Da, sigur! Ceilalţi îşi pot citi secretele cât 
aşteptăm. 

Lui Pip i-a tresărit inima în piept când şi-a 
înşfăcat broşura. Care era cel mai mare secret al ei? 
Ce ascundea, de fapt, Celia Bourne? 

A întors pagina. 


Nu ești cine pretinzi că ești, Celia Bourne. Ai 
minţit în tot acest timp; nu ești guvernantă, 

Eşti o spioană care lucrează pentru Serviciul 
Secret al Majestății Sale. Acum câteva 
săptămâni ai fost abordată de un supervizor și ți 
s-au oferit o sumă frumoasă și o funcție perma- 
nentă în viitor dacă îl investighezi pe unchiul 
tău, Reginald Remy. Guvernul bănuia că avea 
legături cu comuniștii și că ar putea să fie impli- 
cat în activități de răzvrătire. În plus, este de 
părere că i-ar fi putut plăti recent o sumă foarte 
mare de bani lui Harris Pick, un miner și 
cunoscut agitator comunist. 

Misiunea ta a fost să găsești dovezi ale acestui 
transfer bancar. 

TU ai fost cea care a spart seiful după ce ai 
plecat din bibliotecă și înainte ca Reginald să se 
întoarcă în biroul lui la 17.15. 


Jocurile Kill Joy™ 

Tu ai furat carnetul de cecuri al lui Reginald 
din seif. Nu mai era nimic altceva acolo, în 
niciun caz noul testament. Când Ralph te-a 
auzit la telefon, vorbeai codat cu supervizorul 
tău, 


TREBUIE SĂ PĂSTREZI ACEST 
SECRET! 


Dacă află cineva că tu ai spart seiful, trebuie să 
minți în legătură cu motivul infracțiunii. 
Spune-le că, pur și simplu, căutai o fotografie 
veche a mamei tale și ai crezut că unchiul tău 
o ţinea în seif. Ai luat carnetul de cecuri doar 


pentru că ai vrut să vezi cu cât îi plătea Regi- 
nald Remy pe ceilalți membri ai familiei, din 
moment ce întotdeauna te-a necăjit acest 
lucru, 


Pagina 4 


Jocurile Kill Joy™ 


Pip a pus broşura cu faţa în jos, însă a refuzat să- 
şi ridice privirea. În cazul în care cineva o urmărea 
pe furiş, nu voia să rişte să-şi demaşte secretul, să-i 
fie furat din minte doar pentru că ochii o dădeau de 
gol. Un gând prostesc, era conştientă de acest lucru, 
dar tot nu s-a uitat în jur. 

O spioană! Simţise că ascunde un secret destul de 
mare, dar să fie o spioană a guvernului? Asta 
schimba totul. Şi, în timpul acelei conversații 
telefonice cu supervizorul ei, Ralph o auzise rostind 
cuvintele „să-i pună capăt”. Dacă primise ordin să-l 
elimine pe Reginald Remy de îndată ce găsea 
dovezi ale trădării lui? Dacă ea era criminalul? Ar fi 


55 


putut să o facă? Era Celia Bourne capabilă să 
comită o crimă? 

Înlăturând întrebările apăsătoare, a devenit din 
nou conştientă de ce se întâmpla în jurul ei: ceilalți 
reluaseră conversaţia. Poate că era sigur să înalțe 
acum privirea. Nimeni nu-i acorda atenţie, dar, 
cumva, tot se simţea urmărită, firele de păr 
ridicându-1-se pe ceafă. 

— Pot să-mi verific puţin telefonul, Connor? a 
întrebat Lauren. Tom probabil îmi trimite mesaje şi 
se întreabă de ce îl ignor. 

— Nu! a răspuns Cara în schimb. Ştie că eşti la o 
petrecere cu tematică polițistă. Poţi rezista câteva 
ore fără să-ţi contactezi iubitul. Sunt sigură că vei 
supravieţui! Adică, doar dacă nu cumva tu l-ai ucis 
pe Reginald Remy, caz în care, probabil, te vor 
spânzura. 

— Bine, v-aţi citit toţi secretele? a întrebat Jamie. 
Oh, staţi... Ant nu s-a întors încă. 

Connor a pufnit şi s-a uitat nedumerit la uşa 
deschisă. 

— E plecat de ceva vreme. Nu a băut atât de 
mult, încât să leşine, nu? Mă duc să văd dacă e 
bine! 

S-a strecurat din cameră, cu paşii înăbuşiţi de 
muzică. Dar nu era destul de tare, încât să acopere 
vuietul vântului, care şuiera amenințător afară, 
împrejurul casei, trântind uşa magaziei. 

Pip s-a întors spre fereastră, dar acum era 
întuneric beznă, noaptea revendicându-şi complet 
domeniul. Vedea doar imaginea în oglindă a 
camerei de zi, o reflexie însuflețită de Cara, care 
făcea urechi de iepuraş peste capul lui Pip, şi de 
flăcările pâlpâitoare ale lumânărilor. Şi-a privit în 
ochi geamăna întemniţată în sticlă, în întunericul de 
afară, până când a revenit reflexia lui Connor. 

— Nu-l găsesc pe Ant! a spus el. Am verificat 
băile de la parter şi etaj. Nu-i acolo! A dispărut! 

— Poftim? a spus Pip. Păi, trebuie să fie pe 
undeva... 

— Nu-i nicăieri! M-am uitat peste tot. 

— Peste tot? 

— Ăăă, nu, n-am verificat chiar toate camerele. 

Jamie s-a ridicat în picioare, preluând controlul 
situaţiei. 

— Hai, Con! a spus el. Hai să-l căutăm din nou! 

Fraţii au părăsit camera de zi, iar vocea lui Jamie 
a răsunat prin casă: 

— Ant?! Unde te-ai dus, mucosule? 

Cara s-a întors spre Pip. 

— Ce se întâmplă? a întrebat ea, renunțând la 
accentul Dorei. 

— Nu ştiu! 

Cele două cuvinte pe care Pip ura să le rostească. 

— Nu poate să fi plecat nicăieri, nu cu adevărat, a 
intervenit Zach, dar nici măcar el nu părea sigur. 

— Ant? 

Strigătul lui Connor a fost atenuat de covoare şi 
de pereţi, dar neliniştea crescândă nu putea fi 
temperată sau mascată. 

— Ant! ANT! 

Cuvântul s-a auzit din ce în ce mai tare, pe 
măsură ce Connor se întorcea spre ei, cu Jamie chiar 
în urma lui. 

A urmat o tăcere stranie, ca şi cum se aşteptau ca 
altcineva să elucideze misterul în locul lor sau să 
audă vreun sunet distinctiv. Cumva, atmosfera 
apăsătoare schimbase până şi muzica, notele 
crescendo ale trompetelor sunând acum ca o 
ameninţare. 

— Mda, nu-i, ăăă... nu-i aici! a spus Jamie. Ne- 
am uitat în toate camerele. 

— A dispărut? s-a mirat Lauren, trăgând agitată 
de colierul ei cu mărgele. Cum a putut să dispară? 

Pip s-a ridicat. Nu pleca nicăieri, dar, pur şi 
simplu, nu mai putea sta pe scaun. Cu coada 
ochiului, şi-a văzut sora întunecată, geamăna din 
sticlă, făcând acelaşi lucru, susținându-i privirea 
piezişă. Acum înţelegea de ce se simţea urmărită. 

— Cum ar fi putut să plece? Am fi auzit uşa din 
faţă, a spus Cara, apoi s-a întors spre Jamie, care i-a 
răspuns doar printr-o ridicare din umeri. 

— Connor, trebuie să ne dai telefoanele, a zis 
Lauren, ca să-l putem suna pe Ant! 

— Cum o să-l sunăm când am şi telefonul lui? a 
replicat Connor pe un ton puţin răutăcios. 

Privind scena desfășurându-se pe sticlă, o idee a 
prins contur în mintea lui Pip. Toată tărăşenia asta... 
era un spectacol. Un joc. O iluzie, la fel ca acei 
oameni din oglindă, îmbrăcaţi în costumele lor din 
anii '20. Nimic nu era real. 

— Jamie, a spus Pip, asta face parte din joc? 
Dispariţia lui Ant? 

— Nu, nu face parte din joc! a răspuns el, cu 
chipul inexpresiv. 

— Era ceva scris în broşura lui Bobby? a insistat 
Pip, iar ochii ei au început îndată să o caute, găsind- 
o abandonată pe farfuria lui Ant. Vreo instrucțiune 
să se ascundă? El este următoarea persoană care va 
fi ucisă? 

— Nu! a asigurat-o Jamie, ridicându-şi aproape 
cu solemnitate mâinile, fără nicio urmă de 
amuzament în ochi. Jur că dispariţia lui nu face 
parte din joc. Asta nu ar trebui să se întâmple. 
Promit! 

Pip l-a crezut, observând neliniştea crescândă 
care-i pusese stăpânire pe chip, precum şi 
încruntătura tot mai adâncă. 

— Unde ar fi putut să plece? E întuneric afară, a 
continuat ea şi a făcut un semn spre fereastră. Şi nu 
are telefonul la el. Ceva nu-i în regulă! 

— Ce să fac? a murmurat Jamie, fără să adreseze 
cuiva anume întrebarea. 

Părea să devină tot mai mic, şase ani furaţi într-o 
fracțiune de secundă, până când a fost doar unul 
dintre ei. 

— Nu... 

Dar Pip nu a auzit ce a spus în continuare. 

O bătaie puternică, venită dinspre fereastră, i-a 
făcut pe toţi să tipe. 

Era cineva acolo, afară. Cineva imposibil de 
văzut. Care bătea în fereastră. Iar şi iar. Din ce în ce 

mai repede. Atât de tare, încât geamul părea să 
tremure în cadru. 

— O, Doamne! a ţipat Lauren, împleticindu-se 
înapoi spre peretele îndepărtat, scaunul ei lovind 
podeaua cu un zăngănit. 

Pip nu putea vedea nimic. Afară era prea 
întuneric, iar înăuntru, prea luminos. Distingea doar 
reflexiile lor, ochii larg deschişi şi temători. Erau 
orbi. Prinşi în capcană. Şi cineva se afla de cealaltă 
parte a ferestrei, cineva care putea vedea totul. 

Pip a privit reflexia Carei strângându-i mâna 
înainte să simtă gestul. 

Bătăile au reînceput, însă de data aceasta erau 
mai puternice, mai rapide, iar inima lui Pip bubuia 
din ce în ce mai tare, încercând parcă să-i scape din 
piept. De fapt, erau prea rapide; poate că erau mai 
multe persoane afară? 

La fel de brusc, bătăile au încetat. Geamul nu s-a 
mai zguduit în cadru. Dar Pip le simţea în 
continuare, de parcă se aflau acum în ea, 
ascunzându-se undeva, la baza gâtului. 

— Ce... a început să spună Connor. 

Îi tremura puţin vocea. 

Apoi lumina a inundat lumea de afară, trecând 
prin fereastră pentru a ajunge la ei, iar Pip şi-a 
acoperit ochii împotriva strălucirii orbitoare. 

Capitolul 8 


— Ce nai... 

Pip a clipit până când ochii ei au putut să se 
acomodeze cu lumina revărsată din grădină şi să se 
concentreze asupra siluetei umbrite. 

Când a clipit din nou, siluetei i-au crescut braţe şi 
picioare. O persoană stătea acolo, chiar dincolo de 
fereastră. 

Era Ant! 

Cu o expresie sfioasă şi mustaţa aia stupidă şi 
strâmbă pe chip, căutând peste umăr proiectorul 
senzorului de mişcare de care trebuie să se fi 
împiedicat. 

— Ce mama naibii? 

Jamie părea puţin supărat, trântindu-şi broşura pe 
masă şi întorcându-se spre fratele lui. Connor a 
răsuflat lung. 

— Îmi pare rău! Aşa se comportă mereu, îi place 
să facă farse. 

— Bun, poate să le facă în timpul lui liber? a zis 
Jamie. Acum s-ar putea să nu mai terminăm jocul 
înainte să vină ai noştri şi să ne ia. 

— Scuze, Jamie! Scuze, ştiu că ai depus mult 
efort în seara asta. 

Connor s-a răsucit spre fereastră şi a strigat: 

— Ant, treci în casă! Nebun afurisit ce eşti! a 
adăugat în şoaptă. 

Ant s-a îndepărtat de geam şi s-a grăbit spre uşa 
bucătăriei, pe unde trebuie să se fi furişat în grădină. 

— N-a fost deloooooc amuzant! a comentat 
Lauren, care şi-a ridicat scaunul de pe podea şi s-a 
aşezat la loc. 

— Salut! i-a întâmpinat Ant fără suflu, când a 
revenit în camera de zi. O, Doamne, a fost atât de 
amuzant, ar fi trebuit să vedeţi ce feţe ați făcut! 
Lauren, arătai de parcă te-ai fi scăpat pe tine! 

— Du-te dracului! a replicat ea, dar un zâmbet i 
se furişase deja pe faţă. 

Nu durase mult până să-l ierte. 

— Şi, Pip — Ant s-a întors spre ea —, te-ai tot uitat, 
cumva, direct la mine. Credeam că mă poţi vedea. 

A fost singurul răspuns pe care 1 l-a oferit, în timp 
ce-şi certa inima şi încerca să o forțeze să-şi 
tempereze bătăile. 

— Păi, a spus Zach, măcar a fost doar o farsă, iar 
Ant nu a fost ucis cu sânge-rece de un criminal. 

Zach, veşnic împăciuitorul! Deşi Pip nu era 
sigură că îi împărtăşea părerea în acest moment. 

— În fine, a intervenit Jamie, ridicând vocea, 
trebuie să continuăm, altfel nu-l vom aduce 
niciodată pe acest criminal în faţa justiţiei! Dacă 
Bobby Remy a încetat cu prostiile, să trecem mai 
departe! 

Apoi a deschis broşura principală şi şi-a trecut 
fulgerător ochii peste pagini. 

— Aşa, bine! Acum, că v-aţi aflat cu toții cele 
mai mari secrete, cele pe care trebuie să le protejaţi 
cu orice preţ, a sosit timpul să divulgaţi alte secrete 
pe care s-ar putea să le ştiţi despre ceilalți suspecți. 
Vă rog să luaţi loc şi să citiţi următoarea pagină a 
broşurii voastre! 

În această rundă: 


Dacă cineva rostește orice formă a cuvântului 
spion în următoarea conversație, trebuie să 
tresari vizibil la fiecare menționare, 


În următoarea conversație trebuie să te 
adresezi cuiva cu apelativul „comunist” cel 
puțin o dată. 


Oh, nu! Se pare că ai lăsat la vedere o probă 
incriminatoare, care te indică drept persoana 
care a spart seiful lui Reginald. Ai uitat 
carnetul de cecuri al lui Reginald în sala de 
biliard înainte de cină. La un moment dat, în 
această rundă, trebuie să pleci pe furiș din 
camera de zi și să recuperezi proba înainte 
ca altcineva să o găsească. Aminteşte-ţi ce ai 
învățat la antrenamente, agent secret Bourne! 


Pagina 5 


Poftim? Pip a recitit ultimul punct. De ce lăsa 
probe la vedere? Ce fel de spioană idioată era Celia 
Bourne? Pip nu ar fi niciodată atât de proastă! Şi 
acum trebuia să meargă şi să îndrepte lucrurile 
înainte să fie prinsă. 

Dulapul din hol, acela servea drept sală de 
biliard. Totuşi, cum putea Pip să plece din camera 
de zi fără să atragă atenţia tuturor asupra ei? Mai 
ales după farsa pe care tocmai le-o făcuse Ant. 

— Păi, a spus Connor în rolul majordomului 
Humphrey, dacă vorbim despre secrete, presupun că 
s-ar putea să ştiu eu unul. Unul deosebit de savuros! 

— Scuipă tot, bătrâne Hump! l-a încurajat Cara. 

— Nu vreau să fiu necuviincios — Connor şi-a 
plecat capul — şi cu siguranţă nu spionam. 

Pip a tresărit, însă nici măcar nu a trebuit să se 
prefacă, surprinsă că unul dintre cuvinte fusese 
rostit atât de curând. A lovit din greşeală paharul, cu 
încheietura, dar l-a prins înainte să se răstoarne, 
atrăgând privirea lui Connor. 

— Scuze! a şoptit ea. 

— Totul s-a întâmplat ieri, după-amiază târziu, în 
timp ce mă plimbam prin casă şi-mi îndeplineam 
îndatoririle de majordom. Am auzit... Păi, din unul 
dintre dormitoarele de la etaj am auzit un bărbat şi o 
femeie, ăăă... Adică, cred că i-am auzit cum au 
relaţii. 

Ant a pufnit zgomotos. 

— Şocant, din moment ce avem un cuplu 
căsătorit care stă aici. Ralph şi Lizzie. 

Pip a fluturat mâna spre Zach şi Lauren, aşezaţi 
de cealaltă parte a mesei. 

— Da, aveţi dreptate, coniţă! 

Connor s-a înclinat din nou. 

— Numai că mă îndreptam spre salon când am 
auzit aceste... relații... iar conaşul Ralph era în 
salon în acel moment şi juca şah cu tatăl lui. 

Cara a scos din nou suspinul emblematic, arătând 
spre Lauren. 

— De ce arăţi spre mine? a întrebat Lauren, care 
părea cu adevărat îngrozită. Putea fi oricare dintre 
noi. 

— Foarte puțin probabil să fiu eu, din moment ce 
sunt o amărâtă de bucătăreasă de o sută de ani, a 
răspuns Cara. 

— Atunci poate că a fost Pip — am vrut să spun 
Celia. 

— Hmm, nu, ar fi fost imposibil, a gândit Pip cu 
voce tare. Dacă majordomul Humphrey, Ralph 
Remy şi Reginald Remy erau cu toții la parter, la 
etaj s-ar fi putut afla un singur bărbat: Bobby. 

Toate capetele s-au întors spre Ant, care s-a 
străduit să-şi mențină mina inexpresivă, netezindu- 
şi gânditor mustața. 

— Mda, deci poate că au fost Pip şi Ant! a spus 
Lauren, mai tare decât era necesar. 

— Bobby Remy este vărul meu, i-a reamintit Pip 
degrabă. 

— P-păi, ş-şi c-ce, s-a bâlbâit Lauren. Incestul nu 
este ceva nemaiîntâlnit. 

— Cred că regina face prea multe jurăminte*, 
dragă Lizzie, a spus Pip, apăsându-şi pixul într-un 
mod, spera ea, enervant. E destul de clar între cine 
au fost aceste relații. Mă bucur să văd că eşti atât de 
apropiată de cumnatul tău. Oh — s-a uitat la Zach —, 
îmi pare rău, Ralph! Mă gândesc că nu-i deloc uşor 
să auzi toate astea! 

Zach a zâmbit. 

— Sunt devastat. 

— Ei, bine, neg cu înverşunare! a insistat Lauren. 

Părea ruşinată, îndepărtându-şi scaunul de Ant. 
Arta imită viaţa, a gândit Pip. 

— Sunt convinsă că majordomul se înşală. Până 
la urmă, este bătrân, deci nu putem avea încredere 
în auzul lui. Şi de ce ne întoarcem cu toţii unul 
împotriva celuilalt? E ridicol! 

— Cum zici tu, comunisto! a zis Pip. 

Cuvântul nu prea se potrivea în contextul actual, 
dar când ar fi putut să-l strecoare în conversaţie? 

— Ştii ceva, renunţ! s-a răstit Lauren, 
încrucişându-şi braţele. Du-te dracului, 
majordomule... 

— Mă numesc Humphrey, a întrerupt-o Connor, 
atingându-şi ecusonul. 

— Chiar nu-mi pasă cum te numeşti! a spus ea. 
Deoarece ştiu că ai la rândul tău secrete, pe care le 
păzeşti cu sfinţenie. Te-am văzut de două ori în 
weekendul acesta scoţându-ţi o hârtie din buzunar şi 
uitându-te la ea. O dată chiar te-am prins plângând. 
Ce este? Ce este acest bilet misterios pe care îl porți 
mereu asupra ta, hm? 

— Nu ştiu la ce bilet vorbiţi, doamnă! a spus 
Connor. 

— Oh, te referi la acest bilet? 

Jamie stătea în picioare, în spatele fratelui său. S- 
a aplecat peste el, apoi şi-a strecurat mâna în sacoul 
lui Connor, scoțând o bucată de hârtie din buzunarul 
interior. 

— Jamie, cum? a exclamat Connor, ridicându-şi 
privirea uluită spre fratele lui, fără să-şi ascundă 
zâmbetul. 

— Am metodele mele, a spus Jamie, zâmbind la 
rândul lui, şi a fluturat biletul împăturit. 

Pip a putut vedea textul Indiciul #3 imprimat pe 
spate. 

— Vai, vai, vai! a spus Jamie şi a despăturit 
biletul. Trebuie să le mulțumesc ochilor tăi ageri, 
Lizzie! a adăugat el, apoi s-a prefăcut că îl citeşte. 
Interesant! Uite, daţi-l din mână-n mână! 

I l-a înmânat prima oară lui Pip. Connor s-a 
aplecat să-l citească peste umărul ei. 


Tarlola este o boală foarte con- 
tagloasă și adesea fatală. Se ca- 
racterizează prin febră mare și o 
erupție  cutanată inconfundabilă, 
care lasă pustule pe tot corpul. 
Transmiterea are loc prin tractul 


respirator pe cale orală, 

în cazurile fatale, moartea 7a 
surveni probabil intre 10-16 zile de 
la apariția inițială a simptomelor. 


— Ciudat! a comentat Jamie, iar Pip i-a dat 
indiciul Carei. Pare să fie o pagină ruptă dintr-una 
dintre cărțile de medicină din biblioteca lui 
Reginald. 

— Variolă, a citit Zach cu voce tare când i-a fost 
înmânat biletul. 

— A fost eradicată în anii 1980, a spus Pip. 

— Hei, fără călătorii în timp! 

Jamie i-a tras una peste cap cu broşura principală. 

— De ce ai asta în buzunar? l-a întrebat Lauren 
pe Connor când indiciul a ajuns în mâinile ei. Şi de 
ce te tot uiţi la bilet? 

— Fără motiv, a spus Connor, obrajii lui deja 
trandafirii  înroşindu-se şi mai intens. Mă 
interesează subiectul, atâta tot. Uneori, îmi place să- 
mi petrec timpul citind, deşi stăpânul nu aproba o 
astfel de pasiune. O numea „trândăvie”. Din acest 
motiv ascund biletul. 

— Sună foarte suspect! a zis Cara. Greu de 
crezut! 

Connor a deschis gura ca să spună mai multe, 
apoi a închis-o la loc, ca şi cum ar fi fost forțat să 
tacă. Pe urmă, a ridicat din umeri, un semn clar că 
nu mai avea nimic de adăugat în această privinţă. 
Intuiția lui Pip îi spunea că poate acum era un 
moment bun să se furişeze în sala de biliard pentru a 
găsi şi a ascunde proba incriminatoare. Şi-a pus 
pixul pe masă, pregătită să vorbească, însă Ant 1-a 
luat-o înainte. La naiba, şi-a ratat şansa! 

— Ştiţi ceva, a spus el, intrând în pielea lui 
Bobby şi mişcând de colo-colo un deget pentru a 
puncta fiecare cuvânt în parte. M-am gândit la asta 
tot weekendul şi acum, stând vizavi de tine, sunt 
aproape sigur. 

S-a întors să se uite pătrunzător la Cara. 

— Te recunosc, Dora Key! Sunt sigur că nu este 
prima dată când ne întâlnim. 

— Oh, nu-mi spune că şi noi ne-am tras-o! a 
glumit ca, prefăcându-se că-şi răsfoieşte broşura 
pentru replica insultătoare. 

— Nu, dar cu siguranţă te-am văzut pe undeva... 
pe undeva. 

Ant s-a dat puţin în spectacol, dornic să ofere la 
rândul lui o reprezentație memorabilă: a părut căzut 
pe gânduri, şi-a trecut degetele teatral peste mustață, 
trăgându-se de vârfuri, apoi s-a schimbat la faţă 
când i-a picat fisa. 

— [a te uită, ţi-ai amintit? l-a tachinat Cara. Şi eu 
te recunosc de undeva. Cam prostesc din partea ta 
să aduci asta în discuţie! Nu ne pune pe niciunul 
dintre noi într-o lumină favorabilă. 

— Știu! a spus Ant. Dar trebuie să respect ce 
scrie în broşură! 

— Ah, ce naşpa! Poate putem păstra acest secret 
reciproc distructiv între noi? 

— Nu, n-aveţi voie! a intervenit Jamie, chicotind 
uşor. Mărturisiţi tot! Acum! 

— Bine, bine! 

Ant şi-a ridicat mâinile. 

— Te recunosc de la Cazinoul Garza din Londra. 
Te-am văzut acolo de câteva ori, stând cu familia 
Garza. Ştiu că eşti tu! Recunosc acele, ăăă... Riduri 
foarte, foarte adânci pictate pe faţa ta. 

— Vai, mersi! Sunt cea mai frumoasă trăsătură a 
mea, a răspuns Cara. 

— Staţii puţin! a intervenit Lauren. Ce caută o 
bucătăreasă amărâtă într-un cazinou de lux? 

În sfârşit o întrebare bună! Pip şi pixul ei aşteptau 
un răspuns. 

— Tare îţi mai place să-i judeci pe alții! a 
bombănit Cara. Şi săracilor le plac jocurile de 
noroc. lar asta s-a întâmplat înainte să fiu angajată 
de Reginald Remy şi să mă mut aici, aşa că nu văd 
cum trecutul meu vă priveşte pe vreunul dintre voi. 
În orice caz, de ce vă concentrați asupra mea? 
Bobby a fost şi el la cazinou. În plus — Cara s-a 
aplecat înainte —, l-am zărit acolo de mai multe ori, 
în compania unei bande cunoscute. Şi o dată l-am 
văzut chiar vânzând pachete mici cu o pudră albă 
unor clienţi ocazionali de-ai cazinoului. 

— Pare să fie vorba de cocaină, a spus Jamie, 
lovindu-şi cascheta de polițist. 

— Stai! 

De data aceasta, Zach a fost cel care a intervenit 
în discuţie, mutându-se pe scaun, astfel încât să-i 
vorbească direct lui Ant. 

— Bobby, ai mers în repetate rânduri la cazinoul 
Garza, la rivalii noştri? La duşmanii noştri? 

— Păi, nu-i ca şi cum aş putea intra în orice 
cazinou Remy din ţară, nu-i aşa? Am interdicţie pe 
viaţă să mai calc în vreunul. 

— Aşa că ai început din nou să pariezi? 

Zach părea realmente trădat. 

— N-ai renunţat niciodată la jocurile de noroc, 
deşi ne-ai promis tuturor, inclusiv tatei, cu ani în 
urmă, că o vei face? 

— Mă declar vinovat! a recunoscut Ant, cu o 
mână apăsată pe piept, atrăgând atenţia asupra 
costumului în dungi. 

— Tata a promis că te va dezmoşteni dacă vei 
mai paria vreodată. A aflat? 

— Nu! 

— Dar mama? A fost prietenoasă cu soția 
domnului Garza înainte să moară. Poate i-a spus 
doamna Garza. 

— Nu! a repetat Ant. 

Zach s-a încruntat, o umbră întunecându-i ochii. 
Pip şi-a dat seama că Ralph nu-şi credea fratele. 

— ŞI tu făceai trafic cu cocaină? a zis ea, luându- 
l în vizor pe Ant. 

— Serios, chiar ai încredere în cuvântul unei 
bucătărese? Hai, verişoară, ştiu că tuturor ne place 
la nebunie să-l urâm pe Bobby, dar e clar că Dora 
doar încearcă să abată atenţia de la motivul pentru 
care se afla acolo! Un comportament foarte suspect. 

Ce-i drept, avea dreptate în privinţa asta! De ce 
fusese văzută Dora Key frecventând un cazinou de 
lux şi stând de vorbă cu principalii rivali în afaceri 
ai familiei Remy? 

A urmat un moment de tăcere în care s-au calmat 
spiritele, de altfel normal în orice confruntare, însă, 
dacă Pip nu pleca acum, era posibil să nu mai aibă o 
altă şansă. 

— Hei, putem să luăm o scurtă pauză? a spus ea, 
închizându-şi carneţelul, astfel încât ceilalți să nu 
poată arunca un ochi peste numărul tot mai mare de 
teorii aşternute pe hârtie. Am nevoie la baie! 

Jamie a încuviințat din cap. 

— Da, sigur! 

— Unde te duci? a întrebat-o Cara pe un ton 
ferm, ridicându-se la rândul ei în picioare. 

— Tocmai am spus. 

Pip s-a întors în prag. 

— La baie! Şi nu-ţi face griji, n-am de gând să 
dispar ca Ant! 

— Pot să vin cu tine? a insistat Cara, apropiindu- 
se de ea. 

— Nu! 

Pip a simțit cum inima i se loveşte de coaste. 
Cara avea să strice totul. Trebuia să pună chiar 
acum mâna pe proba aceea. 

— Doar mă duc la baie, ciudato! a spus ea. 

Palmele au început să-i transpire, sperând că 
răbufnirea ei era de ajuns pentru a o ţine pe Cara la 
distanţă. Nu-i plăcea deloc să mintă pe cineva, cu 
atât mai puţin pe Cara, care era mai mult o soră 
decât o prietenă. 

Dar trucul a funcționat. Cara s-a răzgândit, iar Pip 
a ieşit relaxată din camera de zi, singură, şi s-a 
îndreptat hotărâtă spre capătul holului. A deschis 
uşa băii aflate la parter şi a închis-o cu putere, astfel 
încât zgomotul să fie auzit de ceilalți, chiar şi cu 
muzica pe fundal. Dar Pip nu a intrat. Şi-a continuat 
drumul de-a lungul holului, păşind cât putea de 
silențios pe covor. 

S-a oprit în faţa dulapului şi a biletului ce flutura 
uşor şi pe care scria Sală de biliard. 

Când Pip a întins mâna spre mâner, a observat că 
degetele îi tremurau. De ce era agitată? Jocul, nimic 
din toate astea nu era real. Dar nu gândea aşa şi, 
cumva, se simţea altfel. Mai vie, mai conştientă de 
ce se întâmpla în jurul ei, cu pielea înfiorată. A 
deschis dulapul şi, pe podea, dinaintea unui suport 
de încălțăminte, a văzut ceva ce nu mai fusese acolo 
până acum, mai exact o bucată de hârtie îndoită, cu 
un cuvânt şi un număr trecute pe aceasta: Indiciul 
H4. 

S-a aplecat şi a întins mâna după indiciu. 

Dar nu a reuşit să-l ia. 

Chiar când degetele i l-au atins în treacăt, cineva 
a apucat-o din spate. 

Capitolul 9 


Mâini nevăzute pe umeri. Degete încleştate pe 
piele, care o trăgeau înapoi, departe de indiciu. 

Pip şi-a pierdut echilibrul şi a căzut, aterizând pe 
spate. Şi, în cele din urmă, a putut să vadă cine o 
luase prin surprindere. 

— Cara, ce naiba faci? a întrebat ea, străduindu- 
se să se ridice. 

Dar era prea târziu. 

Cara se năpustise spre dulap şi-şi strecurase capul 
înăuntru, iar degetele i se strângeau acum în jurul 
hârtiei. Apoi s-a răsucit pe călcâie, ţinând indiciul 
sus, cu un zâmbet larg pe faţă. 

— Ştiam eu că te furişezi să faci ceva nebunesc, a 
zis ea, înghiontind-o în coaste cu cealaltă mână. 

— De unde naiba ai ştiut? 

— Fi bine, broşura m-a informat că asta aveai de 
gând, i-a explicat Cara. Că urma să te furişezi din 
camera de zi, iar eu trebuia să te prind şi să găsesc o 
probă înainte să o distrugi. 

— Of! 

Pip a reuşit într-un final să se ridice, eliberându-şi 
braţele din şalul cu pene. Nenorocitul ăsta de joc era 
gândit de la bun început ca ca să dea greş! 

— Măcar acum ştim că nu vrei doar să mă vezi 
cum fac pipi. 

— Scuze, nu mă atrage deloc asta, a zis Cara. 
Poftim! a zis fata şi şi-a întins mâna, oferindu-i 
indiciul înapoi lui Pip. 

Pip a dat să-l apuce, era atât de aproape! Apoi, cu 
o mişcare de felină, Cara l-a îndepărtat din nou şi l- 
a ascuns la spate. 

— LOL, am glumit! a chicotit ea, îndreptându-se 
spre camera de zi, cu faţa spre prietena ei. 

Pip s-a răzbunat, împungând-o pe Cara la 
subsuoară. 

— Au, ăla a fost sânul meu! 

Folosindu-şi fundul, Cara a împins-o pe Pip în 
perete. 

— Ce se întâmplă aici? s-a auzit vocea lui Ant. E 
o păruială între fete? 

Cara s-a eliberat de Pip şi a fugit înapoi în camera 
de zi, fluturând indiciul deasupra capului. 

— Pi... Scuze, Celia încerca să ascundă asta! i-a 
anunţat ea pe toți, cu Pip târându-şi picioarele în 
urma ei, puţin stânjenită. 

— Numai pentru că jocul mi-a spus să o fac! s-a 
apărat ea, reluându-şi locul la masă şi încrucişându- 
şi braţele. 

— Ah, deci nu eşti o fată atât de cuminte, nu-i 
aşa? a tachinat-o Ant. 

— Ce-ai găsit, Dora? a întrebat Jamie. 
Despătureşte biletul şi dă-l mai departe! 

— Ce este? a întrebat Zach. 

— Un carnet de cecuri care i-a aparținut lui 
Reginald Remy, a zis Cara. Şi cel mai recent talon 
arată că s-a făcut o plată către cineva numit Harris 
Pick. Bătrânul Reggie i-a plătit o sută cincizeci de 
mii de lire la finalul lunii iulie. 

Ant a fluierat, impresionat de sumă. 

— Stați puțin! a intervenit Zach, cu o voce 
nefiresc de controlată, citind direct din broşura lui. 
Recunosc numele! El şi tata au servit împreună în 
Primul Război al Burilor*. Tata a spus întotdeauna 
că Harris i-a salvat viața. 

Era şi numele agitatorului comunist pe care 
guvernul suspecta că îl finanța Reginald Remy. Şi 
iată dovada Celiei: o sută cinzeci de mii de lire 
sterline. Erau o grămadă de bani, probabil câteva 
milioane în prezent. 

— Da, păi — Cara i-a aruncat o privire nimicitoare 
lui Pip şi un zâmbet insinuant —, am văzut-o pe 

Celia ieşind din biroul lui Reginald pe la cinci în 
seara asta, ţinând carnetul de cecuri în mâini. Ea a 
fost cea care a spart seiful şi l-a furat! 

— Celia? 

Zach o privea nedumerit, părând tulburat. 

— Da, bine! a oftat Pip. Eu am făcut-o! Eu am 
fost cea care a spart seiful. Dar aparențele pot fi 
înşelătoare. Pur şi simplu căutam fotografia pe care 
Reginald o avea cu mama. N-am zărit-o nicăieri 
prin casă, aşa că m-am gândit că, mai mult ca sigur, 
o ţinea în seif. Am vrut doar să văd dacă arăt ca ea 
acum. 

— Oh, buhuhu, ia mai scuteşte-ne de povestea 
asta lacrimogenă! a spus Ant. Dacă aşa stau 
lucrurile, de ce ai furat carnetul de cecuri? 

— Păi, când l-am deschis, nu era nimic acolo în 
afară de asta. 

Pip a arătat spre hârtia din mâinile Carei. 

— Şi cred că am vrut să ştiu câţi bani le dă 
unchiul meu copiilor lui şi partenerilor lor, a 
adăugat ea, uitându-se urât la Lauren. Întotdeauna 
m-a necăjit acest lucru. Sunt orfană şi ar fi putut să 
mă ajute, dar a ales mereu să nu o facă. 

— Interesant! a spus Jamie, lăsându-l pe 
inspector să preia frâiele discuţiei. Deci, Celia, 
acum te putem plasa la locul faptei cu doar 
cincisprezece minute înainte de comiterea crimei, 
dacă am restrâns corespunzător intervalul. 

Dovezile se adunau împotriva lui Pip. 

— Da, dar, a protestat ea, Dora tocmai a spus că 
m-a văzut ieşind din birou la ora 17, ceea ce 
înseamnă că am părăsit locul faptei cu mult înainte 
de momentul comiterii crimei. În plus, ea ce căuta 
la etaj? Ai tot insistat că ai fost fix atunci în grădina 
de legume. Deci e clar că şi tu minţi! 

— Exact, mulţumesc! 

Entuziasmat, Zach a lovit cu palma în masă. 

— Dora, nici măcar nu ai fost acolo ca să nu mă 
vezi în timpul plimbării mele şi să arunci îndoieli 
asupra alibiului meu. 

— Şi de ce te îndreptai spre biroul lui Reginald? 
a întrebat Pip, care s-a întors împotriva Carei. 

— Ştiţi ceva, i-am spus lui Ralph şi o mai spun o 
dată! a zis Lauren. Nu-mi place bucătăreasa asta, 
dai mereu peste ea în locurile în care nu ar trebui să 
fie. Parcă ne spionează! 

Pip nici nu a reacţionat prima oară, tresărind la 
auzul cuvântului cu o jumătate de secundă prea 
târziu. A ridicat privirea şi a întâlnit-o pe cea a lui 
Connor; o urmărea de ceva vreme. 

— Pari puţin cam agitată, Celia! a remarcat el. 

— Aşa e! 

Jamie a bătut din palme. 

— Suntem foarte aproape de aflarea adevărului; 
curând, vom descoperi care dintre voi este 
criminalul. Dar, înainte să ajungem în acel punct, 
cred că ucigaşul trebuie să fie sincer faţă de sine şi 
să admită că are mâinile murdare de sânge. Aşadar, 
dacă vă uitaţi sub farfurii — stai, Connor, lasă-mă 
mai întâi să explic —, veţi găsi un plic cu numele 
vostru pe el. Înăuntru va fi o bucată de hârtie care 
vă va dezvălui dacă sunteţi sau nu criminalul. Dar — 
a ridicat un deget pentru a sublinia ideea — trebuie 
să vă controlaţi reacţiile. Poker face, bine? Nu vă 
daţi de gol, indiferent dacă sunteți sau nu ucigașul! 

S-a uitat fix la toți, pentru a se asigura că au 
înţeles, privirea lui stăruind cel mai mult asupra lui 
Ant. 

— Bine, acum! 

Pip şi-a împins farfuria înainte, conştientă că 
bunul ei prieten, Connor, pusese ochii pe felia de 
pizza nemâncată. lar sub veselă, ascuns în tot acest 
timp atât de aproape de ea, a găsit un plic mic cu 
numele ei imprimat pe spate: Celia Bourne. 

S-a uitat pe furiş la ceilalți, care-şi rupeau deja 
plicurile, şi a întins mâna după al ei. 

S-a oprit. Şi-a retras degetele şi a încleştat 
pumnul. 

Dacă ea era criminalul? A simţit un gol în stomac, 
un fel de sentiment rău-prevestitor care i-a sporit 
neliniştea. Celia fusese la locul crimei cu doar 

cincisprezece minute înainte de ora morţii. Dacă 
văzuse talonul de cec pentru Harris Pick — dovada 
trădării lui Reginald — şi, la ordinele supervizorului 
ei, se întorsese în birou ca să-i pună capăt unchiului 
ei? Un cuţit înfipt în inimă. Nu se simţise niciodată 
binevenită în familia Remy, nu cu adevărat. Poate 
că furia sau, de ce nu, antrenamentul preluase 
controlul. Indiferent de răspuns, un bărbat era mort, 
iar ea era posibil să fie vinovata. Era posibil să fie 
criminala. Răspunsul era chiar acolo, în faţa ei. 

Pip a luat plicul, a ridicat clapeta şi a scos bucata 
de hârtie îndoită. A despăturit-o, ţinând-o aproape, 
ŞI, cu inima-n gât, a citit cuvintele de pe bilet. 


L-a citit din nou, doar ca să fie sigură, vocea din 
capul ei pronunţând cu o dicție exagerată fiecare 
silabă. Slavă Cerului, nu ea era criminalul! Era 
nevinovată! 

Pip s-a uitat în jur, urmărindu-şi prietenii cum îşi 
schimbă expresiile ca să-şi ascundă secretele. 
Connor îşi mişca sprâncenele într-o configurare 
nefirească de una sus, ambele sus, una jos, ambele 
Jos. Lauren chicotea, aruncând priviri dintr-o parte 
în alta. Ant studia tavanul. Cara se holba la ei, cu 
ochii măriți într-un mod atât de comic, încât — 
împreună cu ridurile pictate pe față — părea ca şi 
cum orbitele îi explodaseră. Zach tăcea, străduindu- 
se să-şi păstreze chipul inexpresiv. 

Dacă nu era ea, atunci cineva de la masă era 
criminalul. Unul dintre cei cinci prieteni ai ei. Dar 
cine? Oricare dintre ei avusese oportunităţile şi 
mijloacele necesare pentru a comite crima. lar acum 
Pip avea şapte pagini pline de notițe despre toţi şi de 
ce ar fi putut să-l ucidă pe Reginald Remy. În ochii 

ei, toți păreau vinovaţi, dar numai unul putea fi 
criminalul. 

— Ce joc actoricesc extraordinar! a comentat 
Jamie, cercetându-i pe toţi. Bun, acum, că ucigaşul 
ştie cine este, e timpul pentru ultimul indiciu-ooo, a 
cântat el pe melodia „The Final Countdown”. 

Connor a urlat părțile instrumentale, zgâriindu-le 
tuturor timpanele cu dum-dum-dum-duuuum-urile 
lui. 

— În cursul serii, se pare că unul dintre voi a 
încercat să-l păcălească pe inspectorul Howard 
Whey, a spus Jamie, lovindu-se cu degetul mare în 
piept. Cineva a încercat să arunce o probă 
incriminatoare într-un loc în care niciunul dintre voi 
nu s-ar gândi să caute. Să o ascundă chiar printre 
resturile acestei cine. 

— Ha? a reacţionat Connor, care şi-a ridicat din 
nou o sprânceană, în timp ce se uita nedumerit la 
fratele lui. 

Urmărind privirea lui Jamie, Pip a studiat centrul 
mesei. Cele trei lumânări roşii pâlpâiau în 
continuare, iar acolo se aflau şi grămada lor tot mai 
mare de indicii, câteva sticle odinioară pline de vin 
roşu şi berile băute de Connor. Toate farfuriile erau 
goale, în afară de cea a lui Pip, deoarece mintea îi 
lucrase atât de intens, aproape fără pauză, încât nu 
avusese timp să acorde o importanță prea mare 
mâncării. Ce voise să spună Jamie? Ce se 
schimbase aici? 

Şi apoi şi-a dat seama. Ce fusese înainte în 
centrul mesei şi acum lipsea. 

— Cutiile de pizza! 

Pip a sărit în picioare. Jamie a ridicat din umeri, 
dar un zâmbet jucăuş îi trăgea uşor colţurile gurii. 

— Unde sunt? Lângă coşurile de gunoi? a 
întrebat Connor, însă Jamie refuza să le divulge 
ceva, cu chipul parcă cioplit în marmură. Haideţi! i- 
a îndemnat el pe toţi, ieşind în grabă din living şi 
îndreptându-se spre bucătărie, urmat îndeaproape de 
Pip, cu nelipsitul carneţel în mână. 

Cutiile de Domino's Pizza fuseseră stivuite în 
colţ, ascunse lângă coşul de gunoi. Connor s-a 
aşezat în genunchi — mimând disconfortul din cauza 
vârstei înaintate a lui Humphrey Todd — şi a început 
să le scoată din teanc, deschizându-le capacele de 
carton, cu restul grupului adunat în spatele lui. 

— Aha! a exclamat el, ridicând o bucată de 
hârtie, acoperită acum de puţin sos de usturoi şi de 
unsoare de pizza. 

Pip a văzut cuvintele I/ndiciul final imprimate pe 
spate. 

— Vedeţi, nimic nu-i scapă inspectorului Howard 
Whey! a spus Jamie, triumfător. Humphrey, te rog 
să dai biletul şi celorlalți din grup! 

PUYA K. n. 

[n ora aceasta. Înainte de cină- Mi-ai promis! Amándoi | 

| ne dorim acest tucru și este 
după tot ce am făcut deja- Totul va fi 


jet nu ne merità compasiunea- 
Ne vedem mai tårziu! RR 


prea târziu să ne r üzgåndim 
bine. Aminteste-ti: 


— Ooo, suculent! a spus Connor. Literalmente! a 
adăugat el, ştergându-şi sosul de pizza de pe degete. 

— RR, a zis Lauren. Evident, a fost scris de unul 
dintre voi. 

S-a întors spre frații Remy. 

Şi Bobby a lăsat deja un bilet astăzi, 
semnându-se RR, Robert Remy, a spus Pip, dar 
ceva nu-i dădea pace, un fel de gând incomplet, pe 
care încă nu-l putea înţelege. 

Ce era? Ce o deranja în legătură cu acest bilet? 

— Pare genul de bilet pe care cineva l-ar putea 
trimite soţiei fratelui său, căreia i-o trage fără ştirea 
lui, a spus Cara. Voi doi plănuiaţi să aveţi mai multe 
relaţii în seara asta? i-a întrebat ea pe Lauren şi pe 
Ant. 

Pentru o clipă, Pip a luat în considerare o astfel 
de posibilitate. Nu putea nega că era o teorie 
corectă, perfect validă, dar instinctul o avertiza că se 
îndrepta într-o direcție greşită. 

— Sau poate că doi oameni plănuiau să comită 
crima împreună? Doi criminali? a propus Connor 
entuziasmat. 

Pip s-a gândit şi la asta. Ținând cont de bilet, 
părea că toate piesele de puzzle se potriveau la fix. 
Haosul îi înstăpânea mintea. 

— În calitate de inspector genial, a intervenit 
Jamie, pot confirma că doar unul dintre voi şase este 
criminalul. Şi acum — a bătut tare din palme — a 
venit în sfârşit momentul să-l demascăm pe ucigaş! 
Să dezvăluim tot adevărul şi nimic altceva decât 
adevărul. lar acum, dacă binevoiţi să vă reluaţi 
locurile în camera de zi... 

Le-a făcut semn să se îndrepte spre capătul 
holului. 

Au ieşit, poticnindu-se, din bucătărie, însă, în 
timp ce toţi ceilalți discutau cu înflăcărare despre 
crimă, nerăbdători să facă schimb de teorii şi 
scoțând din când în când câte-o exclamaţie scurtă 
pentru a puncta o idee, Pip tăcea, singură cu 
gândurile ei. Revizuia cazul de la început până la 
sfârşit, trecând prin toate etapele, aşa cum ar fi putut 
proceda Celia Bourne. Analiza cu minuţiozitate 
fiecare indiciu, abordându-l dintr-un unghi diferit. 

Cei şase s-au aşezat din nou la masă. Fără să 
piardă vremea, Pip a deschis carneţelul şi a început 
să răsfoiască frenetic paginile, citind în grabă scrisul 
tot mai neregulat. Atât de mulți suspecți, atât de 
multe motive să-i fi dorit moartea lui Reginald 
Remy! Dar cine îl ucisese? Care dintre ei era 
criminalul? Indiferent de perspectivă, degetul 
acuzator era mereu îndreptat înspre Robert „Bobby” 
Remy. Încă de la bun început, atât de multe dintre 
indicii îl puseseră într-o lumină nefavorabilă. 
Aproape prea multe, iar ceva în legătură cu toate 
acele dovezi adunate împotriva lui nu-i dădea pace. 
Îi scăpa ceva. 

Pip tocmai se apucase să scrie o listă cu numele 
personajelor pentru a le tăia pe rând, când lumea a 
dispărut, furată chiar din faţa ochilor ei. 

De îndată ce luminile s-au stins, întunericul a 
înghițit totul. Muzica s-a oprit, lăsând în urma ei o 
tăcere atât de tulburătoare, încât le ţiuiau urechile. 

S-a spulberat o secundă mai târziu, când cineva a 


tipat. 

Capitolul 10 


— Lauren, nu mai ţipa! s-a auzit vocea panicată a 
lui Connor de undeva, din dreapta. 

Ochii lui Pip s-au acomodat treptat cu întunericul. 
Nu-şi pierduse complet vederea; cele trei lumânări 
din faţă formau o sferă pâlpâitoare, răspândind o 
lumină portocalie care îi permitea să separe 
contururile neclare ale prietenilor ei de celelalte 
umbre. 

Li s-a alăturat o nouă siluetă fără chip, 
încremenită în prag, cu capul mult prea mare şi 
deformat. 

— Ce-aţi făcut? a întrebat umbra cu glasul lui 
Jamie. 

— Nimic! a răspuns Connor. 

— Ah, la naiba! Probabil că e o pană de curent, a 
spus el, mutându-se de pe un picior pe altul, o 
mişcare subtilă în întuneric. 

— Nu e o pană de curent, a zis Pip, care nu şi-a 
recunoscut propria voce. 

Suna straniu în urechile ei, despicând neliniştea 
nefirească. 

— Uitaţi-vă afară! i-a îndemnat ea pe toţi, apoi a 
arătat spre fereastră, uitând că era doar o formă 
neclară în întuneric. Puteţi vedea luminile de la 
ferestrele vecinilor. Ei încă au curent. Înseamnă că a 
sărit o siguranţă. 

— Ah! a zis Jamie. Aţi băgat ceva în priză? 

— Nu! s-a auzit din nou vocea lui Connor. 
Stăteam aici, atâta tot! Alexa era activată. 

— E în regulă, trebuie doar să resetăm cutia de 
siguranţe. 

Pip s-a ridicat în picioare, orbecăind în jur. 

— Ştii unde este? Afară, cumva? 

— Nu, cred că-i în pivniţă, a zis Jamie. Nu ştiu! 
Nu cobor niciodată acolo. 

— Pentru că e al dracului de înfricoşător, a 
adăugat Connor, fără să-i fie de ajutor. 

— Aţi resetat vreodată o cutie de siguranţe? a 
întrebat ea. 

Tăcerea fraților Reynolds era un răspuns în sine. 
Nimeni altcineva nu s-a oferit să rezolve situaţia. 

— Bine! a oftat ea. O voi face eu! 

Dacă tatăl lui Pip ar fi fost aici, ar fi clătinat 
energic din cap chiar acum; gestionarea cutiilor de 
siguranţă se numărase printre primele sale Lecţii de 
viață. Într-adevăr, probabil că nu fusese neapărat 
necesar ca Pip să fie învățată cum să reseteze una la 
vârsta de nouă ani, dar o „lecţie de viaţă este pe 
viaţă”, aşa cum spunea el întotdeauna. Nici măcar 
să nu-ţi treacă prin cap să aduci în discuţie 
verificarea uleiului de maşină, altfel nu-i mai tace 
gura! 

— N-o să ai nevoie de o lanternă sau de ceva 
asemănător? a întrebat-o Connor. 

— Of, Connor, a zis Lauren, aproape invizibilă 
de cealaltă parte a mesei, ar trebui să ne dai 
telefoanele ca să le putem folosi lanternele. 

— Da, bine, a bombănit Connor peste scârțâitul 
scaunului când s-a ridicat de la masă. Nu-i stilul 
anilor '20, dar bine. 

Imediat s-au auzit paşi înăbuşiţi de covor, apoi un 
sunet nou: mâinile lui bâjbâind în jurul caloriferului, 
zăngănitul metalic mai tare decât ar trebui. 

— La naiba! a şuierat el. Nu găsesc cheia. Ştiu că 
am lăsat-o pe aici, pe undeva. 

— Fir-ar să fie, Connor! 

Lauren, din nou. 

— Am nevoie de telefonul meu! 

— E în regulă, e în regulă! a intervenit Pip, 
dornică să detensioneze atmosfera. 

Apoi s-a aplecat peste masă şi a luat unul dintre 
sfeşnice, flacăra dansând în ritmul răsuflărilor ei. 

— Serios, văd destul de bine. Connor poate găsi 
cheia după ce revine curentul. 

Pip a folosit lumina tremurândă a lumânării ca să 
treacă pe lângă Jamie în prag. 

— Ai nevoie de ajutor? a întrebat-o el. 

— Nu, nu, mă descurc! 

Ştia că e nerăbdător să termine jocul înainte ca 
toți să fie nevoiți să plece, dar chiar era o treabă 
pentru o singură persoană. Pip a descoperit că — de 
cele mai multe ori — alţi oameni nu făceau nimic 
altceva decât să te încetinească. Din acest motiv 
dispreţuia proiectele de grup. 

— Mă întorc repede! Nu te îngrijora! 

Pip nu mai coborâse niciodată în pivniţa familiei 
Reynolds, dar putea fi vorba de o singură uşă. Una 
care nu era marcată cu un bilet şi nu avusese nici 
măcar un rol de jucat în imaginarul conac Remy. 
Uşa de sub scări. A lăsat în jos lumânarea pentru a 
găsi clanţa şi a apucat-o, metalul rece înţepându-i 
pielea. 

— Cred că se află în colţul din stânga din spate, 1- 
a spus conturul lui Jamie. 

— Am înţeles! a zis ea, deschizând uşa. 

A scârţâit. A naibii, bineînţeles că a scârţâit, 
sunetul răsunând de-a lungul holului tenebros şi 
făcând-o să tresară. Adună-te, Pip! E doar o uşă 
veche, rar folosită. 

Dinaintea ei se întindea un spaţiu gol, atât de 
imposibil de întunecat, încât ochii ei l-au însuflețit. 
Umbrele au străbătut  numaidecât pragul, 
strecurându-se afară să o prindă şi să o transforme 
în una dintre ele, ţinute la distanță doar de flacăra 
plăpândă a sfeşnicului ridicat în faţa ei. Trebuia să 
fie o scară pe aici, pe undeva, ştia asta, simțind 
treapta de sus cu pantoful înainte să coboare, iar 
bezna să-i revendice picioarele. 

Aerul era mai rece şi mai stătut aici, jos. Cu 
fiecare pas, întunericul părea să se extindă, 
lumânarea pierzând lupta. A patra treaptă a scârţâit. 
Ce surpriză! 

Inima i-a sărit în piept la auzul sunetului, deşi 
mintea a mustrat-o pentru că se purta prosteșşte. 
Toate discuţiile despre crimă trebuie să-şi fi lăsat 
amprenta asupra el. 

Când a ajuns la a şasea treaptă, ceva i-a mângâiat 
braţul dezgolit. Ceva delicat, care i-a înfiorat pielea, 
amintindu-i de atingerea tandră a unor degete. Şi-a 

fluturat mâna. O pânză de păianjen lipicioasă i s-a 
agăţat de palmă, prinzând-o în capcană. Pip s-a şters 
de rochie şi a mers mai departe. 

Şi-a mişcat piciorul, pregătită să simtă o altă 
treaptă, dar nu era acolo. În schimb, a dat peste mai 
mult teren solid. Acum păşea pe podeaua pivniţei, 
un fior şerpuindu-i în sus, pe ceafă. S-a întors să se 
asigure că drumul de întoarcere există în continuare: 
conturul mai deschis la culoare al uşii era încă 
acolo. A jurat pe ce-are mai sfânt că, dacă cineva 
credea că ar fi amuzant să o închidă în pivniţă, o 
crimă adevărată urma să aibă loc în seara asta. 

Un foşnet în spatele ei. 

Pip s-a răsucit pe călcâie, flacăra străduindu-se să 
țină pasul cu ea. 

Nu putea vedea nimic, în afară de... Ba da, putea. 
Acolo, în colţ, la doar câțiva metri distanţă, se afla 
cutia de siguranţe. S-a apropiat de ea, ridicând 
lumânarea pentru a înlătura umbrele. Toate 
întrerupătoarele coborâseră, inclusiv cel principal, 
din capăt, vopsit în roşu. 

Degetele i-au încremenit în aer. S-a auzit o şoaptă 
în întuneric. În dreapta. Oare chiar auzise ceva? Nu 
putea fi sigură, din moment ce îşi simţea inima 
bubuindu-i în urechi. 

Pip a ridicat sfeşnicul deasupra capului, astfel 
încât să lumineze cât mai mult din camera 
subterană. 

Atunci l-a văzut pe bărbat. 

Stătea în colţul opus, cu capul înclinat de parcă o 
privea curios. 

— Ci-cine-i acolo? a întrebat Pip, cu o voce 
tremurândă. 

El nu i-a răspuns. Onoarea i-a revenit vântului, 
care şuiera prin crăpăturile ascunse undeva deasupra 
ei. 

Degetele lui Pip au tresărit, flacăra a pâlpâit 
împreună cu ele, iar bărbatul s-a mişcat. Şi se 
îndrepta spre ea. 

— Nu! 

S-a întors repede spre cutia de siguranţe. Avea 
nevoie de lumini, avea nevoie de ele acum, cu doar 
câteva secunde la dispoziţie înainte... 

S-a concentrat, cu mâna încleştată în jurul 
sfeşnicului, respirând din ce în ce mai repede; 
inspira şi expira şi... Oh, nu! Întunericul era 
complet, o copleşea, o învăluia. Pip stinsese din 
greşeală lumânarea. La naiba, la dracu”, nu! 

Mâinile i-au bâjbâit orbeşte la cutia de sigurante, 
acționând întrerupătoare nevăzute cu degetul mare. 
Sus, sus, sus, sus! În cele din urmă, a găsit forma 
mai lată a celui principal şi l-a repus în poziţia 
corectă. 

Când luminile s-au aprins, bărbatul din umbră a 
dispărut. 

A dispărut, pentru că în realitate era doar o 
grămadă de cutii de carton puse laolaltă şi acoperite 
de un cearşaf. În pivniţă se afla doar Pip, deşi inimii 
ei i-au trebuit câteva secunde bune ca să aibă 
încredere. 

De la etaj s-au auzit uralele şi strigătele de 
bucurie ale celorlalți. 

— Bine lucrat, Pip! a răsunat vocea lui Jamie. 
Hai înapoi! 

Putea să amâne doar puţin întoarcerea, îndeajuns 
cât să inspire adânc de câteva ori şi să aştepte ca 
trăsăturile să nu-i mai trădeze teama. Ce naiba o 
apucase? Era doar o pivniță dezorganizată şi 
prăfuită. Dar, stai puţin, de ce putea să vadă în jur? 
Și de ce fusese lumina aprinsă aici jos? Asta era 
ciudat! 

S-a întors spre scara eliberată acum de umbre. Cu 
lumânarea consumată într-o mână şi cealaltă pe 
balustradă, a urcat treptele, ferindu-se de restul 
pânzelor de păianjen. Şi apoi a zărit ceva complet 
neaşteptat, imposibil de trecut cu vederea. Un plic 
strecurat între doi dintre stâlpii scării, în dreptul 
celei de-a patra trepte scârţâitoare. Un plic pe care 
scria UN INDICIU SECRET, DOAR PENTRU 
TINE. 

Stai aşa — ce însemna asta? 

Pip l-a luat şi a verificat dacă era real. 

Era. Cuvintele Jocurile Kill Joy™ formau un 
chenar abia vizibil în jurul marginii plicului. 

Când a expirat, răsuflarea i s-a transformat într- 
un râs agitat, care i-a zguduit gâtul. 

Afurisitul ăla de Jamie Reynolds! 

Nimic din toate astea, din ultimele minute, nu 
fusese real. 

Totul făcea parte din joc; pana de curent, Jamie 
pretinzând că nu ştie cum să reseteze o cutie de 
siguranţțe. Probabil că siguranța nici măcar nu 
sărise; Jamie trebuie să fi fost aici jos, oprind el 
însuşi întrerupătoarele în timp ce toți aşteptau 
neştiutori în camera de zi. Toată înscenarea avea 
drept scop aducerea cuiva în pivniţă, astfel încât să 
fie pe cont propriu. lar persoana respectivă îşi 
câştigase propriul indiciu bonus. 

Era al ei! 

Cu un zâmbet larg, Pip a rupt plicul, trecându-şi 
repede ochii peste pagină. 

Felicitări! Acest indiciu final secret este al 
tău și numai al tău; e alegerea ta dacă vrei să-l 
împărtășești cu grupul. 

În ultimele luni, un medie a vizitat în mod 
regulat conacul Remy. Nimeni nu ştia despre 
asta la acea vreme, nici familia, nici personalul. 
Prognosticul nu a fost bun. Reginald Remy avea 
cancer pulmonar și urma să moară în scurt timp. 
Cu siguranţă nu urma să-şi sărbătorească a 75-a 
aniversare, 

Acum câteva săptămâni, doctorul a fost plătit 
cu o sumă mare de bani ca să nu sufle o vorbă 
despre starea sănătăţii lui Reginald. 

Fă ce vrei cu aceste informaţii! 


Lumea a încremenit în jurul lui Pip, cu praful 
suspendat în jurul capului ei şi secretul mototolit în 
mâini. Reginald Remy oricum urma să moară, iar el 
ştia acest lucru. Dar nu a vrut ca nimeni altcineva să 
afle de problemele lui de sănătate. Asta schimba 
totul. Întregul caz. Primise ce-şi dorise, un alt unghi 
de abordare, o altă perspectivă. Povestea care se 
ascunsese acolo în tot acest timp, răscolind acel 
sentiment neliniştitor înăuntrul ei. Toate piesele de 
puzzle s-au unit, suspecţii schimbându-se fulgerător 
în faţa ochilor ei şi... 

Jamie a strigat-o din nou. 

— Vin! a spus ea, ajungând în capul scărilor. 

A strecurat hârtia sub rochie, îndesând-o în 
sutien. 

Apoi a intrat în camera de zi, unde ceilalți o 
aşteptau. Când s-a aşezat, punând sfeşnicul înapoi 
pe masă, privirea ei a întâlnit-o pe a lui Jamie şi a 
întrezărit micul zâmbet misterios de pe buzele lui 
strânse. Drept răspuns, a încuviinţat discret din cap. 

— OK! a spus Jamie, reluându-şi rolul 
inspectorului Howard Whey. Acum chiar a sosit 
timpul să aflăm adevărul. Şi timpul să vă faceţi 
cunoscute cu toţii presupunerile finale. Cine este 
criminalul? Vă rog să treceţi la ultima pagină din 
broşurile voastre. 


Felicitări, Celia Bourne! Ai supravieţuit acestei 
haotice nopți cu tematică polițistă. 


Este timpul să răspunzi la întrebarea supremă. 
Cine l-a ucis pe Reginald Remy? 


Te rog să-ți scrii răspunsul în spaţiile de mai jos. 


Ucigaşul este: 


Motivul său este: 


Pagina 6 

Capitolul 11 


Pip ştia. 

Ştia cine e criminalul. 

Fiecare piesă s-a aşezat la locul ei, toate acele 
detalii uitate aproape chiar de la început, pe care le 
văzuse într-o lumină nouă după pana de curent. 
Indiciile, însă nu doar ce spuneau, ci felul distinctiv 
în care o făceau. Nu cuvintele, ci forma lor. Fontul. 
S-a uitat la toţi cei aşezaţi în jurul mesei, derulând 
totul în capul ei, în timp ce ochii îi fugeau de la un 
suspect la altul. Totul se potrivea în imaginea de 
ansamblu, îndeosebi criminalul din această cameră, 
din acest conac, de pe această insulă izolată unde 
barca venea doar o dată pe zi. 

Adevărul se ascunsese acolo de la bun început, 
dedesubtul tuturor indiciilor şi al secretelor 
evidente. Doamne, ce naivă fusese să se lase 
păcălită! Bineînţeles că nu ar fi fost niciodată atât 
de bătător la ochi, atât de simplu; până la urmă, era 
vorba despre o crimă. Dar acum deţinea toate 
informaţiile, cunoştea întregul caz alambicat: 
fiecare întorsătură de situaţie şi fiecare pistă falsă. 
Şi avea nevoie de mai mult de patru amărâte de linii 
pentru a reda totul, până la ultimul detaliu. 

— Bun — Jamie s-a sprijinit în coate —, hai să dăm 
roată mesei, astfel încât toţi să vă împărtăşiţi teoriile 
înainte să dezvălui adevărul. Lauren? Vrei să începi 
tu? 

— Bine! a zis ea, jucându-se neliniştită cu 
colierul de mărgele, trăgându-l mai strâns în jurul 
gâtului. Deci, cred că ucigaşul este... Cara. Am vrut 
să spun Dora, bucătăreasa. 

A făcut o pauză când Cara a eliberat suspinul ei 
emblematic, părând ofensată. 

— Cred că există o legătură între ea şi rivalii 
noştri, familia Garza, şi se află aici sub pretexte 
false, fiind trimisă să fure secrete de afaceri şi apoi 
să-mi omoare socrul. 

Avea dreptate în unele privinţe, a recunoscut Pip. 
Dar nu intuise corect fix partea cea mai importantă. 

— Ant, bănuiala ta? 

— Păi, singurul criminal de aici este... Sal Singh, 
a zis el, rânjind. Trebuie să fie fantoma lui. Mai 
întâi Andie Bell, iar acum bietul Reginald Remy! 

— Ant! 

Cara a alunecat înainte, încercând să-l lovească 
cu piciorul sub masă. 

— Au, gata, gata! 

Şi-a ridicat mâinile în semn de înfrângere. 

— Ăăă, o să zic că... Pip. Cum ziceai că te 
cheamă? 

— Celia, a spus ea, uitându-se urât la el. 

— Da, Celia! Cred că avem aici un caz de fată 
cuminte care devine rea. Şi cred că ar enerva-o cel 
mai mult pe Pip să fie criminalul. Deci, mda... 

— Ce raţionament logic, a comentat sec Jamie, 
puţin supărat. Următorul. 

Era rândul lui Zach. Pip l-a privit cu atenţie cât 
şi-a dres glasul. 

— Cred că ucigaşul este fratele meu, Bobby 
Remy, a spus el, ţinându-şi ochii plecaţi. Bobby nu 
a renunţat niciodată la jocurile de noroc. Cred că 
mama a aflat despre asta şi l-a confruntat când s-au 
plimbat în acea zi fatidică, exact acum un an. Sunt 
de părere că fratele meu a împins-o de pe stâncă şi a 
ucis-o. 

Da, Pip avea dreptate. Ralph Remy bănuise 
întotdeauna că fratele lui le ucisese mama. 

— A ucis o dată şi cred că a ucis din nou, a 
continuat Zach. Ştia că tata urma să-l scoată din 
testament şi voia banii. În ochii lui, tata nu a fost 
nimic mai mult decât o bancă. Din acest motiv a 
încercat să distrugă noul testament şi l-a înjunghiat 
pe tatăl nostru în inimă. Oh, cât despre biletul 
referitor la întâlnirea de dinainte de cină, acela a 
fost de la Bobby către soția mea, Lizzie. Dar a fost 
doar o tentativă din partea fratelui meu de a-şi 
asigura un alibi, ca să poată susține că se afla cu 
Lizzie în momentul crimei, chiar dacă ea a negat. 

Greşit, a gândit Pip. Nici el nu intuise corect, şi 
asta era toată ideea. Răspunsul era mai presus de 
astfel de teorii, un adevăr ce trebuia citit printre 
rânduri. 

— Connor? 

Jamie a arătat spre el. 

— Eu cred că ar putea fi, de fapt, Celia Bourne, a 
spus Connor, aruncându-i o privire piezişă lui Pip. 
Cred că ar putea fi o spioană rusă sau ceva de genul 
ăsta, pentru că a reacţionat mereu la acel cuvânt şi a 
încercat să ascundă o probă incriminatoare. Cred că 
minte în legătură cu motivul pentru care a spart 
seiful lui Reginald. În plus, orice a găsit acolo, ceva 
ce are de-a face cu tipul ăla Harris Pick, a îndemnat- 
o să-şi schimbe misiunea şi să-i pună capăt lui 
Reginald Remy. 

Pip a fost impresionată de spiritul lui de 
observaţie, chiar dacă se înşela amarnic. Şi-a ţinut 
sub control reacțiile, hotărâtă să nu i se citească 
nimic pe chip. Ea urma. Şi-a întins gâtul, 
pregătindu-se. 

— Cara? a zis Jamie, ochii lui sărind peste Pip. 

Oh, o lăsa pe ea să fie ultima! Poate pentru că 
găsise indiciul secret bonus, iar el bănuia că, mai 
mult ca sigur, se afla în posesia ei. Şi avea dreptate. 

— Păi, în ciuda faptului că actorul care-l 
interpretează este cea mai enervantă persoană din 
lume, a început Cara, cu ridurile pictate unduindu- 
se amețitor pe faţă, ca într-un dans, voi miza pe 
Bobby Remy. Totul îl indică pe el, cred. Are o 
aventură cu soția fratelui său. Nu a renunţat la 
Jocurile de noroc şi acum se pare că e în cârdăşie cu 
gangsteri. Aşa cum a punctat Ralph mai devreme, 
probabil şi-a ucis şi mama. A distrus testamentul cel 
nou şi şi-a omorât tatăl pentru că vrea să pună mâna 
pe banii din partea lui de moştenire. 

Cara se lăsase păcălită de toate acele indicii 
înşelătoare, exact aşa cum fusese plănuit. 

Și acum a venit rândul lui Pip. 

S-a ridicat atât de repede în picioare, încât Jamie 
nu a avut timp să-i rostească numele. 

— Bine, înainte să ajungem la partea în care 
aflăm cine se află în spatele crimei, a spus ea, mai 
întâi trebuie să-i scoatem de pe lista suspecţilor pe 
cei care nu sunt implicaţi. Da, Dora Key — a 
gesticulat spre Cara — este o informatoare a familiei 
Garza. Membrii ei au ameninţat-o pe ultima 
bucătăreasă ca să o forţeze să-şi dea demisia, iar 
Dora s-a angajat aici pentru a urmări îndeaproape 
afacerile familiei Remy şi a raporta orice 
descoperire. Dar nu ea l-a ucis pe unchiul meu, 
Reginald; de ce ar face-o? Ea şi familia Garza nu 
aveau nimic de câştigat în urma morţii sale. 

Lauren părea dezamăgită, aşa că a fost 
următoarea pe lista lui Pip. 

— Lizzie, reputaţia ta va fi cu siguranţă afectată 
după toate astea. Ai furat de la familia Remy, 
şterpelind bani din cazinoul de la Londra. Poate că 
încercai să capeţi o oarecare siguranță financiară 
pentru cazul în care soţul tău afla că te culci cu 
fratele lui, divorța de tine şi pierdeai totul. Reginald 
şi-a dat seama că tu eşti hoţul şi poate că ţi-a fost 
teamă că va merge la poliţie. Dar nu tu eşti 
criminalul, deşi probabil eşti fericită că a murit. 

Pip şi-a îndreptat atenţia asupra lui Connor. 

— Humphrey Todd, tu l-ai urât pe Reginald 
Remy. Chiar i-ai dorit moartea. Ai susținut că 
motivul unei astfel de răbufniri a fost simplul fapt 
că ai cerut câteva zile libere pentru a-ți vizita fiica, 
iar el te-a refuzat. Nu ai minţit — a făcut o pauză —, 
dar nu ai spus întregul adevăr. Ai vrut să-ţi iei 
concediu în urmă cu două săptămâni pentru că fuca 
ta — singura rudă care ţi-a mai rămas în toată lumea 
— contractase o boală mortală: variola. Dar Reginald 
a spus nu, iar fiica ta a murit la scurt timp după 
aceea. N-ai avut nici măcar şansa să-ţi iei rămas- 
bun. Din acest motiv l-ai urât, de fapt, până la 
sfârşitul zilelor sale. Într-adevăr, răzbunarea este cu 
siguranță un motiv puternic. Dar nici tu nu l-ai ucis 
pe Reginald Remy. 

După petele roşii din obrajii lui Connor, Pip a 
ştiut că avea dreptate. 

— În ceea ce mă priveşte, a spus ea, cu mâna pe 
piept, da, Humphrey, ai parţial dreptate. Sunt o 
spioană care lucrează pentru Serviciul Secret al 
Majestății Sale şi am fost instruită să-l investighez 
pe unchiul meu ca să aflu dacă finanța activităţi 
comuniste sedițioase. Harris Pick este un cunoscut 
agitator comunist. Dar nu mi-am ucis unchiul, iar 
informaţiile pe care le-am primit au fost greșite. 
Reginald nu-i finanța pe comunişti, ci, pur şi 
simplu, îşi achita datoriile restante, trimițând bani 
unui vechi prieten, care-i salvase viaţa în război. 
Pentru că, şi iată care-i revelația, lume... Reginald 
Remy ştia că urma să moară. 

— Poftim? au strigat Lauren şi Ant la unison, în 
vreme ce toţi ceilalți se holbau la ea. 

— Uite! 

Pip a scos indiciul secret din rochie, lăsându-l să 
cadă în mijlocul mesei. 

— Un indiciu secret ascuns în pivniţă, pentru 
oricine cobora la cutia de siguranțe. Reginald 
suferea de cancer pulmonar, iar doctorul i-a spus că 
nu mai avea mult de trăit. Şi în urmă cu doar câteva 
săptămâni, doctorul a fost plătit regeşte pentru a-şi 
ține gura în privinţa asta. 

— La naiba! a exclamat Zach, iar ochii i-au 
coborât, fixându-se asupra indiciului. 

— La naiba, într-adevăr! a continuat Pip. Şi, deşi 
ai dreptate, Dora, că toate dovezile par să ne indice 
că Bobby Remy este criminalul nostru, există un 
motiv precis pentru asta. Dar, în timp ce noi, 
ceilalți, nu dispunem de alibiuri pentru momentul 
crimei, doi dintre suspecţii prezenţi la această masă 
chiar au unul. 

A dat din cap spre Lauren şi Ant. 

— Lizzie şi Bobby Remy au fost împreună în 
momentul crimei. Având mai multe relații, fără 
îndoială. Lizzie nu ar recunoaşte niciodată că are o 
aventură, mai ales în faţa soţului ei, îngrozită de 
gândul că Ralph i-ar cere divorţul şi ar pierde 
această viață confortabilă şi înstărită, cu care s-a 
obişnuit. Bobby nu a avut de ales decât să-i cânte în 

strună şi să spună că era singur la o plimbare, 
fiindcă ştia că Lizzie nu va garanta niciodată pentru 
el. O informaţie cunoscută şi de criminalul nostru, 
care ştia exact unde se va afla Bobby Remy în 
momentul crimei şi că nu va putea niciodată să 
demonstreze că are un alibi. Deci, dacă nici Lizzie, 
nici Bobby nu l-au ucis pe Reginald Remy, mai 
rămânem cu o ultimă persoană pe lista invitaţilor 
din seara aceasta. 

Pip şi-a mutat privirea spre Zach. 

— Ralph Remy, tu eşti criminalul! 

— Poftim? a exclamat Connor cu o voce parcă 
desprinsă din altă lume, una aflată la mii de 
kilometri depărtare. 

— Deşi nu sunt sigură că te putem numi 
realmente criminal, din moment ce tatăl tău a fost şi 
el implicat în complot şi a vrut să faci asta. 

— Poftim?! a izbucnit Cara. 

— Aşa e! Totul a fost un plan elaborat pus la cale 
de Ralph Remy, Reginald Remy şi de încă o 
persoană. 

Pip a simţit nevoia să se oprească. Inima îi bătea 
atât de tare, încât îi simţea vibraţiile până în vârful 
degetului ridicat. 

— Inspectorul Howard Whey. 

Jamie a îngheţat. Şi-a coborât sprâncenele, 
privind-o atent. 

— Poftim?! 

De data asta a fost Lauren. 

— Ralph a bănuit întotdeauna că fratele său, 
Bobby, le-a ucis anul trecut mama, împingând-o de 
pe o stâncă fiindcă a aflat că nu renunţase la jocurile 
de noroc. Reginald Remy ştia şi el, în adâncul 
sufletului, că fiul său cel mare e un criminal şi că i-o 
răpise pe dragostea vieţii sale. Dar nu era prima dată 
când Bobby omorâse pe cineva. Vedeţi voi, după ce 
Reginald Remy i-a plătit datoriile lui Bobby la 
jocurile de noroc, cele față de cămătarii care 
amenințau viaţa fiului său, Bobby chiar li s-a 
alăturat. A devenit un membru al bandei Fast End 
Streeters şi a fost văzut făcând trafic de cocaină la 

Cazinoul Garza. La urma urmei, Bobby avea o 
dependenţă serioasă de jocuri de noroc de întreţinut. 
East End Streeters era o bandă violentă cu care 
inspectorul Howard Whey şi Scotland Yardul au 
mai avut de-a face de nenumărate ori până acum. 
Partenerul tău, inspectore, s-a dus sub acoperire 
pentru a încerca să demaşte reţeaua de droguri, însă 
a fost împuşcat pentru asta. Dar ai ştiut întotdeauna 
exact cine a apăsat pe trăgaci. A fost Bobby Remy. 
Chiar şi cu cel puţin două crime la activ, nu avea să 
fie adus niciodată în faţa justiţiei pentru niciuna 
dintre ele. De ce? Pentru că niciuna dintre ele nu a 
putut fi niciodată dovedită. lar Bobby urma să-şi 
trăiască în continuare viaţa, liber să ucidă din nou 
dacă era nevoie. Dacă nu-l oprea cineva. 

Pip şi-a dres glasul, apoi a continuat. 

— Mergem mai departe, până acum câteva luni, 
când Reginald Remy a aflat că e pe moarte. Ştia că 
nu va trăi îndeajuns, încât să vadă că se face 
dreptate pentru biata lui soţie, dar şi că fiul lui cel 
mare e un bărbat foarte periculos. Aşa că a pus la 
cale un plan cu Ralph, celălalt fiu al său. Dacă 
Bobby nu avea să fie niciodată prins şi judecat 
pentru cele două crime comise anterior, ai naibii să 
fie dacă nu aveau să se asigure că va fi arestat 
pentru o altă crimă: uciderea lui Reginald Remy. 
Reginald oricum urma să moară; putea la fel de bine 
să obţină ceva cu moartea lui şi să-l închidă pe 
Bobby pe viaţă. Şi să-l plătească pe doctor, ca 
nimeni să nu le dea în vileag planul. În plus, Ralph 
nu numai că avea să obțină dreptate pentru mama 
lui, ci şi putea să pună capăt aventurii dintre soţia şi 
fratele lui, despre care ştia. Probabil că Ralph şi 
Reginald i-au cercetat trecutul lui Bobby şi au făcut 
legătura cu polițistul mort. Şi abia atunci l-au 
abordat pe inspectorul Howard Whey, iar el s-a 
alăturat planului. Şi tu-ţi doreai cu disperare să obţii 
dreptate pentru răposatul tău partener şi să-l scoţi pe 
acest bărbat periculos de pe străzi. 

— Dar el cu siguranţă nu face parte din joc! a 
intervenit Lauren. 

— Aşa ai crede, nu-i aşa? a zis Pip, vorbind din 
ce în ce mai repede. Dar această informaţie a existat 
de la bun început. De fapt, a fost chiar unul dintre 
primele lucruri care ni s-au spus. Pe invitaţiile 
noastre era specificat faptul că o singură barcă pe zi 
părăseşte peninsula pentru a face drumul spre insula 
Joy, plecând la ora 12.00 fix. Astăzi, Reginald este 
ucis între 17.15 şi 18.30 şi apoi, la scurt timp — în 
aceeaşi seară, ţineţi cont de asta —, inspectorul apare 
ca să ne ajute să rezolvăm crima. Dar cum a ajuns 
aici? Gândiţi-vă bine! 

Pip s-a aplecat peste masă. 

— Răspunsul e simplu: el se afla deja aici, fusese 
aici toată ziua, din moment ce barca părăseşte 
peninsula doar o dată pe zi. Inspectorul Howard 
Whey a venit pe insula Joy înainte ca această crimă 
să fi avut măcar loc. De ce? Fiindcă ştia că va avea 
loc, fiindcă făcea parte din planul pus la cale pentru 
a-i înscena lui Bobby Remy uciderea lui Reginald. 
Din acest motiv majoritatea dovezilor s-au adunat 
împotriva lui Bobby; inspectorul a îndreptat 
investigația în direcţia pe care a vrut-o. 

Pip a scos testamentul rupt şi lipit cu bandă 
adezivă din teancul de probe din centrul mesei. 

— Noul testament nu a fost găsit şi distrus de 
Bobby Remy, ci de Ralph şi Reginald. Ştim că au 
fost singuri în bibliotecă mai devreme în seara asta. 
Atunci l-au rupt şi l-au pus în şemineu; totuşi, nu l- 
au ars, pentru că au vrut să fie găsit. Fiindcă 
încercau să stabilească un motiv pentru ca Bobby 
să-şi ucidă tatăl: banii, în esenţă. Aseară, când i-am 
auzit pe Ralph şi pe tatăl lui certându-se, nu vorbeau 
despre planuri de afaceri. Vorbeau despre asta: 
complotul lor de a-l ucide pe Reginald şi de a-i 
înscena totul lui Bobby. Amintiţi-vă ce l-am auzit pe 
Ralph spunând — s-a uitat peste broşură ca să fie 
sigură că nu greşeşte — „Refuz să fac asta, tată!” şi 
„planul ăsta al tău este ridicol şi nu va funcţiona 
niciodată!” şi „nu va scăpa nepedepsit!”. În mod 
cert, Ralph nu voia ca planul să înainteze şi să fie 
nevoit să înfigă un cuţit în pieptul propriului tată. 

Începuse să aibă îndoieli, însă Reginald l-a convins 
să se răzgândească. Şi uitaţi! 

Pip a luat ultimul indiciu pe care îl găsiseră în 
cutia de pizza. 

— Acest bilet de la RR. Unii dintre voi au crezut 
că Bobby i-l trimisese lui Lizzie, plănuind să se 
întâlnească pe la spatele lui Ralph. Aţi putea crede 
că l-a scris intenționat pentru a-şi oferi un alibi, 
astfel încât să poată pretinde că era cu Lizzie în 
momentul crimei. Dar nu Bobby a fost cel care a 
scris biletul. Nu el este RR-ul în cauză. Acest bilet — 
Pip l-a fluturat hotărâtă — a fost scris de Reginald 
Remy către fiul său, Ralph. „În seara aceasta...”, a 
citit ea de pe hârtie. „Mi-ai promis... Nu ne merită 
compasiunea!” Reginald se asigura că Ralph nu 
avea să se răzgândească din nou. Și dacă nu mă 
credeţi, uitaţi-vă la scrisul de mână! La font. Ni s-a 
confirmat faptul că Bobby a scris celălalt bilet 
semnat RR, cel lăsat bucătăresei în legătură cu 
tortul de morcovi. Cercetaţi-l cu atenţie: a fost 
tipărit cu un font care imită scrisul de mână diferit 
de acesta. Pentru că biletele au fost scrise de două 
persoane diferite. Iar scrisul de mână de pe ultimul 
indiciu — l-a fluturat din nou — se potriveşte cu 
scrisul de pe invitaţiile noastre trimise de Reginald. 
Și carnetul de cercuri. Adevărul este că Reginald a 
organizat întregul weekend, astfel încât să-şi 
orchestreze propria moarte şi să-i pună totul în cârcă 
fiului său, Bobby, cu ajutorul lui Ralph — care a 
provocat rana mortală prin înjunghiere la indicația 
tatălui său — şi al inspectorului, amândoi având 
propriile conturi de reglat cu Bobby. Robert 
„Bobby? Remy este un criminal, dar nu este 
criminalul nostru. Crima noastră a fost comisă de 
trei conspiratori: Ralph Remy, Reginald Remy 
însuşi şi inspectorul Howard Whey. 

Pip a lăsat biletul să-i cadă din mână şi l-a 
urmărit alunecând încet spre masă, în timp ce-şi 
trăgea răsuflarea. Indiciul a aterizat chiar în faţa lui 
Zach, ca o săgeată. Acesta a înghițit în sec. 

Connor a fost primul care a vorbit. 

— Uau! a exclamat el, bătând din palme şi 
holbându-se la ea, cu gura căscată. Pur şi simplu... 
uau! 

— La naiba, te pricepi de minune la asta! a râs 
Cara, eliberând pentru prima oară un suspin 
autentic. 

În cele din urmă, Jamie s-a mişcat, aruncând o 
privire în jos, la broşura principală, deschisă la 
prima pagină. 

— Ai... ai greşit! 

Trompetele mai că au țipat. 

— Poftim? 

Pip s-a uitat nedumerită la el. 

— Cum adică am greşit? 

— Nu acesta-i răspunsul, i-a spus Jamie, citind 
din nou informaţiile de pe pagină. Nu asta s-a 
întâmplat. Bobby e de vină. Bobby e criminalul. 

— Aleluia! a ţipat Ant, făcând-o pe Pip să tresară. 

S-a ridicat în picioare şi şi-a săltat braţele 
deasupra capului în semn de victorie. 

— Eu sunt criminalul, fraierilor! 

— Nu...! a început Pip, forțând cuvântul să-i iasă 
printre buze şi simțind cum o gheară invizibilă o 
strânge tot mai tare de gât. Dar... nu se poate! 

— Asta scrie în broşură, a zis Jamie, cu 
sprâncenele unite într-o încruntătură deasupra 
ochilor. Scrie că Bobby l-a ucis pe Reginald. Într- 
adevăr, ai dreptate, Bobby chiar şi-a omorât anul 
trecut mama, fiindcă a descoperit că nu renunţase la 
jocurile de noroc. Şi era îngrijorat că tatăl lui l-ar 
dezmoşteni dacă ar şti. În acest weekend a aflat 
despre testamentul din care fusese scos, aşa că şi-a 
ucis tatăl şi a distrus noul document, ca să-şi 
primească în continuare moştenirea uriaşă. Cât 
despre acel bilet semnat RR găsit în cutia de pizza, 
aşa cum ai spus şi tu, Bobby l-a scris pentru a face 
să pară că avea un alibi, că era cu Lizzie în 
momentul crimei. A fost premeditată treaba. 

— Nu! a repetat Pip, acum iritată. Nu, asta nu 
poate fi soluţia! Totul e prea evident. E prea uşor. 
Nici măcar n-are sens! 

— Cred că te ucide, a chicotit Ant, să ştii că ai 
comis o greşeală de proporţii epice! La naiba, mi-aş 
fi dorit să te filmăm! 

— Nu, n-am comis nicio greşeală! a ripostat Pip, 
simțind cum un val de furie îi urcă pe gât şi-i 
înroşeşte faţa. În acest caz, explicaţi scrisul de 
mână! Cum pot fi ambele bilete semnate RR scrise 
de Bobby, dacă diferă scrisurile de mână? 

— Ăăă... 

Jamie a răsfoit paginile înainte şi înapoi. 

— Ăăă, nu, nu ştiu! a răspuns el. Nu scrie nimic 
despre asta aici. 

— ŞI atunci, cum rămâne cu indiciul secret? Că 
Reginald ştia că moare de cancer? Cum se 
potriveşte acest amănunt în toată teoria asta 
conform căreia Bobby este criminalul? 

— Ăăă.., 

Jamie şi-a trecut degetul în josul paginii, 
urmărind în grabă rândurile. 

— În broşura principală scrie că a aflat de 
diagnosticul tatălui său şi, ca atare, ştia că Reginald 
va întocmi, mai mult ca sigur, un nou testament în 
curând. Aşa că a trebuit să acţioneze rapid pentru a 
se asigura că-şi primeşte moştenirea. 

— Atunci cine l-a plătit pe doctor? Şi cum 
rămâne cu tine? a insistat Pip, cu mâinile încleştate 
în pumni pe lângă corp şi unghiile înfipte în palme, 
desenând linii adânci. Cum explică jocul prezenţa 
inspectorului aici, dacă nu a fost implicat de la bun 
început în complotul crimei? Barca părăseşte 
peninsula o singură dată pe zi, la ora 12.00. Nu poţi 
fi aici decât dacă ai ştiut despre crimă în prealabil! 

Jamie s-a întristat şi s-a uitat din nou peste pagini. 

— Mda, eu, ăăă, nu ştiu ce să-ţi spun, Pip. Scuze! 
Nu explică nimic din toate astea aici. Doar că 
Bobby e criminalul. 

— Asta-i o tâmpenie! a răbufnit ea. 

— Gata, gata! 

Cara i-a prins capetele şalului cu pene şi a tras-o 
înapoi pe scaun. 

— Totuşi, nu mai contează, e doar un joc! 

— Dar e greşit! a spus Pip, iar spiritul de luptă a 
părăsit-o aproape complet, protestele estompându- 
se odată cu semnele sub formă de semilună din 
palme. E prea uşor ca Bobby să fie ucigaşul! E prea 
uşor! Şi sunt prea multe lucruri care nu au sens, a 
adăugat ea, mai mult pentru sine decât pentru 
ceilalți. 

De ce se implicase atât de mult în joc? Nici 
măcar nu era real. 

— Păi, nu-i aşa de grav, a fost mai mult pentru 
distracţie, a spus Cara, strângând-o de mână. În 
plus, am ghicit, deci sunt cea mai tare! 

— Da, iar tot jocul a fost foarte bun, a zis 
Connor, cu un strop de veselie strecurat în voce, 
pentru a compensa. Mult mai interactiv decât am 
crezut că va fi. Mersi pentru pregătiri, implicare şi 
găzduire, Jamie! 

— Aşa-i, mersi, Jamie! a spus Cara, iar Pip a 
repetat cuvintele imediat după ea. 

— Plăcerea a fost de partea mea! a zis el, 
scoţându-şi cascheta de poliţist pentru a face o 
plecăciune. Inspectorul Whey îşi depune insigna. 

Și fusese bine, până la sfârşitul dezamăgitor. 
Dincolo de această casă, întreaga lume dispăruse; 
într-un fel, rămăseseră doar ea, mintea ei şi o 
problemă de rezolvat. Exact aşa cum îi plăcea. 
Exact când se simţea cel mai mult ca ea însăşi. 

Dar greşise! 

Pip ura să greşească! 

Şi-a trecut degetul mare peste broşura închisă, de- 
a lungul logoului din partea de jos. Cu o mişcare 
rapidă şi bruscă, a făcut o ruptură în pagină, micul 
ei gest de răzbunare, despărțind cuvintele Kill Joy. 

Capitolul 12 


— Deci, cum a fost? i-a întrebat Elliot Ward de 
pe scaunul şoferului. 

Domnul Ward îndeplinea mai multe roluri în 
viaţa lui Pip: era tatăl Carei şi profesorul ei de 
istorie. De fapt, era profesorul ei preferat, dar el nu 
trebuia să afle asta! Petrecea atât de mult timp în 
casa familiei Ward, încât probabil ajunsese să o 
considere o fiică bonus. Avea acolo până şi o cană 
pe care scria Pip. 

— Foarte distractiv! a răspuns Cara, de pe locul 
din faţă. Pip e bosumflată pentru că nu a ghicit. 

— Of, Pip! În cazul ăsta, probabil că-i ceva în 
neregulă cu jocul, nu? a tachinat-o domnul Ward, 
uitându-se repede înapoi pentru a le oferi un zâmbet 
ei şi lui Zach, care stăteau pe bancheta din spate. 

— O, Doamne, nu-i da apă la moară! a spus Cara, 
lingându-şi degetul pentru a începe să-şi şteargă 
ridurile. 

— Oricum am preferat teoria ta, i-a pus Zach din 
celălalt capăt al banchetei întunecate. 

Pip i-a zâmbit cu gura închisă. Ce-i drept, nu-l 
putea învinovăţi pentru că nu era criminalul, iar 
scenariştii de la Jocurile Kill Joy erau nişte scriitori 
înfiorător de mediocri. Auzi la ei, Bobby Remy în 
rolul ucigaşului! a pufnit ea. Soluţia lor fusese mult 
prea bătătoare la ochi. Bine, bine, poate că încă nu-i 
trecuse supărarea. 

— Aşadar, aţi terminat cu toate examenele, a spus 
Elliot, intrând cu maşina pe strada principală. 
Sunteţi încântați că v-aţi redobândit libertatea? 

— Oh, da! a zis Zach. Mă aşteaptă o grămadă de 
Jocuri pe PlayStation. 

— Să mori tu, Sherlock! a fost contribuţia Carei. 
Deşi Pip nu este încântată. Te gândeşti deja la CPE- 
ul tău, nu-i aşa? 

— Fără odihnă pentru cei răi, a glumit ea. 

— Ţi-ai ales deja tema, Pip? a întrebat-o Elliot. 

— Nu încă, i-a răspuns ea. Dar o voi face. 
Curând. 

Se apropiau de sensul giratoriu, indicatorul 
intermitent semnalând stânga pentru a intra pe 
strada unde locuiau Pip şi Zach. 

Maşina s-a zguduit brusc. 

Pip şi Zach aproape că au sărit de pe banchetă, 
dar au fost opriți de centurile de siguranţă, în timp 
ce vehiculul s-a oprit. 

— Tată? a rostit Cara puţin îngrijorată, uitându-se 
pieziş la el. 

Era concentrat asupra unui punct aflat deasupra 
ei, în afara ferestrei. 

— Da, mda! 

Domnul Ward a clătinat din cap. 

— Îmi pare rău, copii, pur şi simplu am crezut că 
am văzut... pe cineva. Am fost distras. Îmi pare 
foarte rău! 

A întors cheia în contact, repornind maşina. 

— Poate că trebuie să vin la unele dintre lecțiile 
tale de condus, Cara, a râs el, iar maşina a luat-o din 
loc. 

Pip s-a întors spre fereastră, străduindu-se să 
distingă strada întunecată. Domnul Ward chiar 
văzuse pe cineva; de fapt, cineva trecea chiar acum 
pe lângă maşină. O altă umbră, nimic mai mult, 
până când a păşit sub strălucirea portocalie a unui 
felinar stradal. 

Şi, pentru o fracțiune de secundă, Pip a zărit ceea 
ce trebuie să-l fi distras pe domnul Ward. Chipul lui. 
Chipul pe care-l recunoştea din toate reportajele 
despre caz, din propriile amintiri din ce în ce mai 
estompate. Sal Singh. Doar că nu putea fi el; era 
mort! Mort de cinci ani. 

Era fratele său mai mic, Ravi Singh. Semănau 
atât de mult din unghiul potrivit! Pip nu-l cunoştea 
pe Ravi, dar, asemenea tuturor din Little Kilton, ştia 
de el. 

Probabil că-i era cumplit de greu să trăiască în 
acest orăşel, care era încă atât de obsedat de crima 
petrecută aici. Oamenii nu puteau scăpa de amintire, 


100 


indiferent câţi ani treceau; orăşelul şi acele morţi 
veneau mereu la pachet, imposibil de separat. Cazul 
Andie Bell. Ucisă de iubitul ei. Sal Singh. Nu 
avusese loc niciun proces, dar asta era povestea, 
ceea ce toată lumea credea. Totul era clar, bine pus 
la punct, rezolvat. E iubitul, este întotdeauna iubitul, 
ar spune oamenii. Atât de clar şi atât de... atât de 
uşor! Pip şi-a mijit ochii. Poate prea uşor. 

S-a întors cât i-a permis gâtul, privindu-l pe Ravi 
în timp ce se îndepărta. El a grăbit pasul, iar maşina 
a mers mai departe, despărțindu-i. 

Apoi a dispărut, o umbră revendicată de noapte. 

Dar altceva a rămas în urmă. 

— De fapt, a zis Pip, cred că ştiu ce temă voi 
alege pentru proiect! 

Pippa FitzAmobi nu are chef de petrecerea 
cu tematică polițistă pe care au puso la 
cale prietenii ei. E; Totuși « când începe jocul, 
° Pip se trezește atrasă în lumea imaginară a . 
e intrigilor, a amăgirilor și a crimei. 
Dar, în timp ce adolescenta intră în 
rolul detectivului, încercând să descopere 
identitatea ucigașului, indiciu cu indiciu, 
moartea fictivă a lui Reginald Remy nu este 
singurul caz care nu îi dă pace... o 

" În traducere liberă, din limba engleză, „cocoaşă” (n. tr.). 

“2. Mod de vorbire al clasei muncitoare londoneze (n. tr.). 

Bl Lanţ britanic de magazine în care majoritatea produselor costă o 
liră sterlină (n. tr.) 

“. Pălărie de fetru tare, cu fundul bombat şi cu borurile întoarse în sus 
(n. tr.). 

“. Cunoscută sub numele de GCE Advanced Level, progama Nivelul 
A constă în studierea intensivă, pe parcursul a doi ani, a trei sau patru 
materii la alegerea elevului, şi este împărțită în examene de nivel AS 
şi în examene de nivel A2. De obicei, elevii studiază patru materii 
pentru nivelul AS şi pot alege să renunţe la una pentru nivelul A2, 
astfel încât să rămână cu trei materii complete, condiția minimă 
impusă de toate universităţile de prestigiu. Nivelul A2 se axează pe 
aplicarea cunoştinţelor şi a abilităţilor (n. tr.). 

i$: Certificarea proiectului extins (n. tr.). 

i1. Meme celebru folosit atât pentru a respinge afirmaţiile cuiva, cât şi 
pentru a exprima neîncredere. În filmul A Very Brady Sequel (1996), 
Jan îşi minte sora şi susţine că are un iubit pe nume George Glass, iar 
ea îi spune că „Nu a auzit niciodată de un George Glass la şcoala 
noastră” (n. tr.). 

'%. The Lady Doth Protest Too Much, methinks, în original, tradusă în 
limba română de lon Vinea prin „Cred că regina face prea multe 
jurăminte”, este una dintre cele mai cunoscute replici din operele lui 
William Shakespeare. În timp ce urmăreşte piesa Cursa de şoareci 
alături de fiul ei, Hamlet, regina Gertruda se simte inconfortabil când 
regina din piesă jură să nu se mai căsătorească niciodată după 
moartea soţului ei, dar face exact opusul, aşa cum şi ea s-a căsătorit 
imediat după ce soţul ei a fost ucis. În prezent, replica este folosită în 
general în mod ironic când cineva încearcă să susțină cu prea multă 
îndârjire o minciună, pierzându-și credibilitatea la fel ca regina din 
piesa Cursa de şoareci (n. tr.). 

“1 Primul Război al Burilor (20 decembrie 1880-23 martie 1881) 
reprezintă conflictul dintre Imperiul Britanic şi coloniştii de origine 
europeană, în special olandeză, din Republica Sud-Africană, numiţi 
buri. S-a încheiat cu înfrângerea decisivă a britanicilor în Bătălia de 
la Majuba Hill (n. tr.). 

